Severná Kórea sa zrejme pripravuje na ďalšiu jadrovú skúšku

Satelitné snímky ukazujú, že prípravy na ďalšiu jadrovú skúšku vstúpili do poslednej fázy.

WASHINGTON. Najnovšie družicové snímky naznačujú, že Kórejská ľudovodemokratická republika (KĽDR) položila na svojom jadrovom polygóne v Pchunggje komunikačné káble, čo pravdepodobne svedčí o tom, že jej prípravy na ďalšiu jadrovú skúšku vstúpili do poslednej fázy.Snímky z komerčnej družice zhotovené 25. marca poukazujú na stálu prítomnosť troch až štyroch vozidiel alebo nákladných prívesov pri severnom vstupe do komplexu v Pchunggje. Štruktúra pôdy v jeho okolí zase naznačuje, že tam boli položené komunikačné káble. "Kombinácia týchto faktorov jednoznačne poukazuje na pokročilé štádium príprav na (jadrovú) skúšku vrátane montáže prístrojového vybavenia. V ostatných častiach strelnice neprebieha nijaká významná činnosť, čo môže znamenať, že prípravy sú v poslednej fáze," uviedla v utorok webstránka 38 North, prevádzkovaná americko-kórejským inštitútom pri Univerzite Johnsa Hopkinsa.Severná Kórea uskutočnila od októbra 2006 päť jadrových skúšok. Doposiaľ najsilnejší bol podzemný jadrový výbuch so silou približne 17,8 kilotony TNT z 9. septembra 2016.


V Brazílii zadržali jedného zo šéfov kalábrijskej mafie

Vincenzo Macri bol v Taliansku obvinený z členstva v zločineckej organizácii a pašovania drog.

RíM. V Brazílii zadržali šéfa kalábrijskej mafie 'Ndrangheta Vincenza Macriho, ktorý bol v Taliansku obvinený z členstva v zločineckej organizácii a pašovania drog. Informovala o tom v sobotu agentúra DPA s odvolaním sa na vyhlásenie talianskej polície. Macri (52), ktorý je údajne jedným z najnebezpečnejších zločincov v Taliansku, bol na úteku takmer dva roky a stojí na čele klanu Comisso. Ten pácha trestnú činnosť nielen v Kalábrii, ale aj v kanadskom Toronte a v Holandsku. "Zadržanie Vincenza Macriho je dôležitou operáciou namierenou proti 'Ndranghete a ďalším z radu zatknutí nebezpečných zločincov, ktorí boli na úteku," uviedol taliansky minister vnútra Marco Minniti. Macriho zadržali na medzinárodnom letisku v brazílskom meste Sao Paulo pred nástupom do lietadla smerujúceho do venezuelskej metropoly Caracas, kde žil pod falošnou identitou. Vypátrať sa ho podarilo v spolupráci talianskych, amerických a venezuelských úradov. Kalábrijská 'Ndrangheta sa okrem obchodu s drogami zaoberá aj obchodom so zbraňami, falšovaním peňazí a tovaru, vydieraním, úžerou a vymáhaním poplatkov za "ochranu". Medzi jej ďalšie aktivity patrí organizovaná prostitúcia, nákup nehnuteľností, prevádzka hotelov a reštaurácií, korupcia, únosy ľudí, obchod s plutóniom a diamantmi. Podobne ako neapolská mafia Camorra sa aj 'Ndrangheta zaoberá tiež ilegálnou likvidáciou odpadu - vytvára divoké skládky najmä pre rádioaktívny odpad.


Americké štáty Indiana a Ohio zasiahli silné búrky s tornádami

Výpadky elektriny postihli v Ohiu viac ako päť miliónov ľudí.

DAYTON. Silné búrky s tornádami zasiahli americké štáty Indiana a Ohio. V okrese Madison v Indiane poškodili najmenej 75 domov. Oblasť severovýchodne od Indianapolisu zasiahli v pondelok v noci pravdepodobne aj tornáda. Škody hlásia aj z iných okresov, živel si zatiaľ nevyžiadal žiadne straty na životoch. Na cestách sú pováľané stromy a stĺpy elektrického vedenia. Na medzištátnej diaľnici použili na odpratávanie trosiek po búrke snežné pluhy. Štát Ohio hlási po tornádach najmenej 64-tisíc zákazníkov bez elektrickej energie. Úsilie na jej obnovenie môže trvať niekoľko dní a obyvateľov vyzývajú, aby si vypracovali záložné plány. Národná meteorologická služba (NWS) predtým oznámila, že výpadky elektrickej energie postihli viac ako päť miliónov ľudí. Potvrdila tiež, že oblasť Trotwoodu pri meste Dayton zasiahlo "silné a nebezpečné" tornádo. Tornáda sa prehnali stredozápadom Spojených štátov aj minulý týždeň. Vyžiadali si najmenej sedem obetí na životoch. Tri úmrtia potvrdili vo štvrtok v meste Golden City v Missouri, ďalšie dve zaznamenali v tomto štáte už skôr počas týždňa spolu s jedným úmrtím v Oklahome a ďalším v Iowe. Jedno tornádo zasiahlo aj hlavné mesto Missouri Jefferson City a prinieslo tam so sebou silný dážď, krúpy, vietor a blesky.


Népszabadság sa môže vrátiť ako nástroj Orbánovej propagandy

Firma blízka premiérovi Orbánovi ovládla médiá vo väčšine maďarských regiónov.

BUDAPEŠŤ, BRATISLAVA. Pár mesiacov predtým, ako začiatkom októbra náhle prestal vychádzať maďarský opozičný denník Népszabadság, firma hovorila o investíciách a nových víziách. Druhú októbrovú nedeľu sa už redaktori nedostali do budovy, stránka denníka bola vypnutá a rakúsky vydavateľ redaktorom odkázal, že vydávanie pozastavuje, aby „našli lepší podnikateľský model“. Mnohí z redaktorov už vtedy obviňovali vydavateľstvo, že za zatvorením Népszabadságu nie sú financie, ale politický tlak vlády Viktora Orbána. Noviny totiž dlhodobo upozorňovali na kauzy Orbánovej vlády a kritické boli aj k neúspešnému referendu o utečeneckých kvótach. Tento týždeň sa podľa servera Hungarian Free Press pozastavený denník a celé vydavateľstvo dostalo práve do rúk podnikateľa, ktorý je Orbánovym priateľom. V utorok vydavateľstvo Mediaworks kúpila od Rakúšanov spoločnosť Opimus Press patriaca oligarchovi Lőrincovi Mészárosovi. Ten je starostom obce Felcsút, v ktorej Orbán vyrástol, a v posledných rokoch výrazne zbohatol. „Odteraz Orbánov známy kontroluje viac ako polovicu regionálnych novín v krajine. Ďalší jeho kamaráti kontrolujú štátne médiá, jednu z dvoch komerčných televízií a niektoré bulvárne noviny. Sloboda médií je poškodená a speje to k mediálnej vojne,“ myslí si bývalý redaktora online verzie Népszabadságu Jozsef Spirka. Spoločnosť Mediaworks totiž vlastnila noviny v dvanástich z devätnástich regiónov aj populárny športový denník. Opimus už dnes vydáva proorbánovský denník Magyar Idők. Vydavateľstvo uvažuje, ako by zrušený Népszabadság obnovili. Podľa Hungarian Free Press existujú špekulácie, že kedysi opozičný denník by mohol začal znovu vychádzať, no tentoraz už ako provládny, kde by sa mohli zamestnať práve novinári zo stratového a málo čítaného denníka Magyar Idők. „Pred pár týždňami to znelo neuveriteľne, ale je to možné,“ tvrdí Spirka. Podľa neho nový majiteľ dúfa, že sa mu podarí udržať aspoň časť z asi 30-tisíc pravidelných čitateľov Népszabadságu. Mediálny analytik Janos Horvat si však nemyslí, že Népszabadság začne znovu vychádzať. „Áno, Népszabadság sú a boli dôležité noviny a ich koniec je veľkou stratou pre slobodu tlače. No lokálne noviny sú takisto dôležité a podľa mňa bolo od začiatku skutočným cieľom kontrolovať tieto noviny,“ hovorí pre SME. Bez Orbánovej mediálnej kontroly by tak ostalo už len šesť regiónov. Predaj vydavateľstva je veľkou ranou aj pre samotných redaktorov Népszabadságu. Tí pripravujú novú webovú stránku, no zatiaľ ich zamestnávajú najmä diskusie s bývalým zamestnávateľom. „Museli sme prestať písať, pretože podľa vydavateľa tým porušujeme zmluvu. Manažment by to potom mohol zneužiť pri vyjednávaní,“ hovorí Spirka. Zmena majiteľa však situáciu komplikuje. Kým rakúske vydavateľstvo sľúbilo aspoň vyplatiť odstupné, pri firme blízkej vládnemu Fideszu je to otázne. „Mészárošova firma nám nezaplatí. Všetko bol len taktický krok, aby získali viac času,“ dodáva redaktor. Tento text ste mohli čítať vďaka tomu, že platíte za obsah. Vážime si to.


ČSSD ide do vlády s Babišom, členovia hlasovali v referende

Predseda ČSSD informoval o oficiálnych výsledkoch  vnútrostraníckeho referenda.

PRAHA. Členovia Českej strany sociálnodemokratickej (ČSSD) si v referende odhlasovali vstup do vlády s hnutím ANO, ktorú by podporovali komunisti. Vyplýva to z oficiálnych výsledkov vnútrostraníckeho referenda, o ktorých v piatok informoval predseda ČSSD Jan Hamáček. Líder hnutia ANO a dezignovaný premiér Andrej Babiš rozhodnutie členov ČSSD uvítal a dodal, že urobí všetko preto, aby novovytvorená vláda získala dôveru. Vyplýva to z jeho piatkového vyhlásenia, z ktorého citoval spravodajský portál iDNES.cz. "Som rád, že referendum dopadlo pozitívne. Som rád, že sa sociálna demokracia rozhodla vstúpiť s úspešným hnutím ANO do vlády. Už sme raz spolu vo vláde boli a tá vláda bola úspešná," povedal Babiš. Zároveň zdôraznil, že by nová vláda, ktorú by podporovali komunisti, mala medzi sebou lepšie komunikovať. "Dúfam, že kandidáti na ministrov sa so mnou stretnú. Dúfam, že budeme komunikovať najskôr spolu, než začnú dávať vyjadrenia do médií. To bol problém minulej vlády, že sme rokovali v uzavretých miestnostiach, málo sme komunikovali, rozoberali sme veci cez médiá. Ak vláda získa dôveru, môže byť úspešná. Urobím pre to maximum. Na každého ministra budem mať rovnaký meter," uviedol Babiš. Za vstup do koaličnej vlády s ANO sa vyslovilo vyše 58,53 percenta členov ČSSD a proti bolo 40,2 percenta. Referenda sa celkovo zúčastnilo 64,74 percenta straníkov ČSSD. Hamáček zdôraznil, že ho predovšetkým teší vysoká účasť jeho kolegov v hlasovaní. Svoje hlasy mohlo na schôdzach miestnych buniek odovzdať celkovo 17 683 členov ČSSD. Výsledky hlasovania v miestnych organizáciách od piatka rána preverovala Ústredná kontrolná komisia ČSSD. Za hlavný problém, ktorý bude potrebné vyriešiť ešte pred vznikom novej vlády, považujú analytici obsadenie postu ministra zahraničných vecí. ČSSD na čelo tohto rezortu navrhla svojho europoslanca Miroslava Pocheho, voči ktorému má však zásadné výhrady prezident ČR Miloš Zeman. Podľa servera Novinky.cz by sa tento problém mohol napokon vyriešiť tak, že by sa ČSSD vzdala rezortu diplomacie a namiesto neho by dostala ministerstvo obrany. Komunistická strana Čiech a Moravy (KSČM) pritom v piatok informovala, že je ochotná zvážiť toleranciu menšinovej vlády hnutia ANO so sociálnymi demokratmi. Takýto postoj však podmieňuje požiadavkou, aby sa do programového vyhlásenia nového koaličného kabinetu dostalo jej sedem priorít. Ako uviedol spravodajský server Novinky.cz, spomínané programové priority by mala vláda okrem toho aktívne presadzovať a príslušné legislatívne návrhy predložiť parlamentu najneskôr šesť mesiacov pred koncom volebného obdobia. Ak sa tak nestane, je KSČM pripravená vyvolať dohodovacie konanie, hlasovanie o nedôvere vláde alebo dokonca predčasné voľby.


Počas razie zatkli sedem osôb podozrivých z daňového podvodu

LONDÝN. Britské úrady zatkli pre podozrenie z daňového podvodu sedem osôb pôsobiacich vo futbale. Stredajšia razia prebehla v Anglicku a Francúzsku. Britský daňový a colný úrad (HMRC) nešpecifikoval kluby a osoby zapletené do razie. Daňová agentúra ešte v decembri 2016 informovala, že vyšetruje 43 futbalistov a 12 klubov v rámci súťaží. Celkovo sa na stredajšom zásahu podieľalo 180 policajtov. HMRC pri razii zhabal aj obchodné a finančné záznamy, počítače i mobilné telefóny. Francúzske úrady pomáhajú pri vyšetrovaní, na ich území zatkli bližšie nešpecifikovaný počet osôb. Pri vyšetrovaní asistuje aj účastník Premier League West Ham United. Informovala agentúra AP.


Erdogan hrozí Európe utečencami, Tusk považuje vyhrážky za nemiestne

Únia kritizuje Turecko za ofenzívu v Sýrii.

BRUSEL. Predseda Európskej rady Donald Tusk označil v piatok za "absolútne nemiestne" vyhrážky tureckého prezidenta Recepa Tayyipa Erdogana, ktorý pohrozil, že vpustí do Európy sýrskych utečencov. Informovala o tom agentúra DPA. "Turecko musí pochopiť, že sa najviac obávame toho, že jeho kroky (vpád tureckých vojsk do Sýrie) môžu viesť k ďalšej humanitárnej katastrofe. A nikdy nebudeme pokladať za prijateľné, aby boli utečenci používaní ako zbrane na naše vydieranie. Včerajšie vyhrážky prezidenta Erdogana sú absolútne nemiestne," napísal na Twitteri Donald Tusk. Erdogan vo štvrtok pohrozil, že sýrskym utečencom "otvorí brány" svojej krajiny do Európy. Turecký prezident tak reagoval na kritiku EÚ v súvislosti s operáciami tureckých vojsk na severovýchode Sýrie. Invázia Turecka do oblastí Sýrie, kde operujú Kurdmi vedené Sýrske demokratické sily (SDF), sa začala v stredu. Ankara ju spustila po tom, ako sa z tejto oblasti stiahli americkí vojaci a tým uvoľnili cestu tureckej operácii proti Kurdom, dlhoročným spojencom USA v boji proti teroristom z organizácie Islamský štát.


Clá na oceľ majú negatívny vplyv na mnoho amerických firiem

Mnohé americké firmy žiadajú oslobodenie od ciel.

WASHINGTON. Clá amerického prezidenta Donalda Trumpa na dovoz hliníka a ocele narušujú podnikanie stoviek firiem v USA, ktoré kupujú tieto kovy. Mnohé z nich požadujú oslobodenie od ciel. Takmer 2200 firiem požaduje od ministerstva obchodu, aby im udelilo výnimku z 25 percentného cla na oceľ a ďalších 200 spoločností chce výnimku na 10 percentnú daň na dovoz hliníka. A ďalšie firmy uvažujú tom, aké majú možnosti vyrovnať sa s clami. Šéf spoločnosti Batesville Tool & Die Jody Fledderman uviedol, že americkí oceliari zvýšili svoje ceny, odkedy Trump v marci ohlásil clá. Dodal, že možno bude musieť presunúť výrobu do závodu v Mexiku, kde lacnejšie kúpi oceľ. Vo Washingtone sa stretli malí a strední výrobcovia, ktorí chcú založiť koalíciu na boj s clami na dovoz ocele.


Gajdoš pozastavil cvičné lety stíhačiek, o nehode špekulovať nechce
 Pád stíhačky
 Zhrnutie
Pozastavené lety
 Príspevok počasia
 Pellegrini navštívil pi...
 Fotogaléria
 Chronológia havárií

BRATISLAVA. Cvičné lety všetkých stíhacích lietadiel MiG-29 sú v súčasnosti pozastavené, avšak pohotovostný systém NATINAMDS je plne zabezpečený. V súvislosti s pádom stíhacieho lietadla neďaleko Nitry to v nedeľu uviedla hovorkyňa ministerstva obrany Danka Capáková. Rezort obrany sa v tejto súvislosti dištancuje od akýchkoľvek predbežných a neoverených informácií, ktoré sa šíria ohľadne príčiny nehody. "Nebudem špekulovať o príčine, počkám si na závery. Vec vyšetruje Krajské riaditeľstvo policajného zboru v Nitre pod dozorom prokurátora. Verím však, že aspoň na čas utíchnu hlasy, ktoré spochybňujú potrebu nákupu nových stíhacích lietadiel F-16. Bezpečnosť našich vojakov, ktorí zabezpečujú obranu Slovenskej republiky, je pre mňa na prvom mieste," zdôraznil šéf rezortu obrany Peter Gajdoš. Minister zároveň zdôraznil, že škody spôsobené v okolí miesta nehody plne uhradí rezort obrany na základe záverov škodovej komisie. Náčelník Generálneho štábu Ozbrojených síl SR generál Daniel Zmeko ocenil profesionalitu a špičkový výcvik pilota. "Ako náčelník Generálneho štábu som nesmierne rád, že naši piloti sú špičkovo vycvičení a práve vďaka tomu môžem konštatovať to jediné, čo je pre túto chvíľu naozaj dôležité. Nikto nezomrel a ani nebol vážnejšie zranený, rodina neprišla o otca a manžela - a ozbrojené sily o skvelého vojaka - skúseného pilota. Vznikli iba značné materiálne škody stratou stíhacieho lietadla a v podstate vzhľadom na situáciu zanedbateľné škody v okolí miesta nehody," vyhlásil Zmeko. Dodal, že v súvislosti s nehodou boli aktivované všetky kompetentné pohotovostné zložky a ochrana vzdušného priestoru Slovenskej republiky je zabezpečená v plnom rozsahu. Stíhacie lietadlo MiG-29 havarovalo v sobotu približne o 21.30 hodine v časti obce Nové Sady - Ceroviny. Po páde začalo horieť, na mieste zasahovalo 12 hasičov z Nitry. Pilot sa stihol katapultovať, v súčasnosti je hospitalizovaný v nemocnici a jeho stav je stabilizovaný.


Koalícia chce požiadať Kisku, aby štátnu letku využíval iba na služobné cesty

Prezident Andrej Kiska tvrdí, že letku ministerstva vnútra nezneužíva.

BRATISLAVA. Koaličné strany Smer, SNS a Most chcú požiadať prezidenta Andreja Kisku, aby lietadlá Leteckého útvaru Ministerstva vnútra využíval iba na cesty súvisiace s výkonom jeho ústavnej funkcie. Návrh uznesenia v tomto znení v stredu predložil v závere siedmeho rokovacieho dňa 14. schôdze NR poslanec Anton Hrnko (SNS). Podpísali sa aj Martin Nemky (Smer) a Elemér Jakab (Most). Uznesenie má byť vyústením debaty o informácii, ktorú podal parlamentu minister vnútra Robert Kaliňák (Smer-SD). Ten uviedol, že od 1. januára 2015 do 24. marca 2017 lietadlá letky ministerstva vnútra vykonali 880 letov na palube s ústavnými činiteľmi. Z tohto počtu prezident Kiska vykonal 454 letov, premiér Robert Fico (Smer-SD) 183, predseda NR 66 a ostatní ústavní činitelia 178 letov. Lety, ktoré nesúviseli s výkonom funkcií, boli vykonané na žiadosť Kisku, čo bolo 319 letov z a do Popradu, a na žiadosť Fica, čo boli štyri lety - z a do Prahy a do Košíc a späť. Kaliňák tiež uviedol, že Kiska neuhradil čiastku 789.525 eur. Ak by sa zarátali aj lety z roku 2014, spolu by to bolo podľa Kaliňáka 955.000 eur. Kiska reagoval tým, že Úrad pre ochranu ústavných činiteľov mu na základe jeho žiadosti oznámil, že neexistuje rozdiel medzi súkromnou a služobnou cestou prezidenta, keďže je prezidentom 24 hodín, a tak je jeho úlohou ochraňovať ho po celý tento čas. Úrad mu podľa jeho slov odporučil, aby využíval namiesto súkromných liniek letku Ministerstva vnútra. "Minister vnútra ma osobne požiadal, aby som skutočne túto letku využíval. Mrzí ma, že minister vnútra opätovne klame a mrzí ma, že práve takýto človek zastáva takú dôležitú funkciu, ako je minister vnútra," konštatoval prezident. Zároveň odporučil poslancom, pokiaľ majú skutočne záujem o to, ako sa účelovo nakladá s prostriedkami štátu, a pokiaľ im nejde len o účelovú kampaň proti prezidentovi, aby sa informovali na využívanie všetkých lietadiel, aj vrtuľníkov za posledné tri roky. A tiež na nákup lietadiel a ich využívanie. V piatok ráno (31.3.) prídu do pléna europoslanci. V parlamente podajú informáciu o výkone ich mandátu a o aktuálnych otázkach prerokúvaných v Európskom parlamente.


Novým podpredsedom Súdnej rady je nitriansky sudca Pavol Pilek

BRATISLAVA. Novým podpredsedom Súdnej rady SR sa stal sudca Krajského súdu v Nitre Pavol Pilek. Rozhodli o tom členovia Rady v pondelkovej tajnej voľbe. Zo 14 prítomných členov Pileka podporilo 13, jeden sa v hlasovaní zdržal. Nitriansky sudca uspel na druhý raz, keď v septembrovej voľbe mu na zvolenie chýbal jediný hlas. V opakovanej voľbe, ktorá pôvodne nebola v programe zasadnutia, kandidoval ako jediný. Voľbu navrhla do programu doplniť členka Rady Marcela Kosová. Na poste podpredsedu Pilek nahradil predsedu Krajského súdu v Nitre Jána Vanka, ktorému uplynulo funkčné obdobie v júni. Sudca po zvolení uviedol, že si uvedomuje, že jeho nominácia je výsledkom konsenzu medzi členmi Súdnej rady z hľadiska priechodnosti kandidáta. Pavol Pilek vykonáva sudcovskú funkciu 20 rokov. Na Krajskom súde v Nitre pôsobí ako predseda obchodnoprávneho kolégia, predseda odvolacieho senátu a vykonáva aj funkciu predsedu sudcovskej rady. Návrh budúcoročného rozpočtu pre súdnictvo vyše 200 mil. eur nezabezpečuje vytvorenie reálnych podmienok na fungovanie efektívneho a účinného justičného systému, skonštatovala v uznesení po rokovaní o návrhu budúcoročného rozpočtu Súdna rada SR. Za neakceptovateľné pritom členovia rady považujú výrazné zníženie kapitálových výdavkov o 46,5 percenta. Súdna rada považuje za priority kapitálové výdavky na rekonštrukciu budovy sídla pre Okresný súd Bratislava I a zabezpečenie prostriedkov na nadstavbu spoločnej administratívnej budovy pre košické súdy. Súdna rada chce tiež navýšenie bežných výdavkov pre personálne zabezpečenie efektívneho chodu súdov doplnením neobsadeného počtu sudcov (148 miest) v troch etapách po 50 sudcov ročne. Chcú tiež navýšenie administratívneho aparátu – vyšších súdnych úradníkov a asistentov sudcov na okresné aj krajské súdy.Súdna rada sa so svojím uznesením obráti na poslancov Národnej rady SR, ktorí rozhodnú o definitívnej podobe rozpočtu.


Súdny proces v kauze brutálnej vraždy v Petržalke opäť odročili

Prípad brutálnej vraždy z februára 2005 sa nedarí uzavrieť ani po takmer 13 rokoch.

BRATISLAVA. Proces v kauze brutálnej vraždy v bratislavskej Petržalke z februára 2005, z ktorej je obžalovaný Martin J., sa na Okresnom súde Bratislava I nepodarilo ani dnes uzavrieť po takmer 13 rokoch. "Na dnešnom hlavnom pojednávaní súd vypočul jednu svedkyňu a oboznamoval sa s určitou časťou listinných dôkazov. Okresný súd Bratislava I odročil pojednávanie na 3. augusta," uviedol dnes pre TASR hovorca Krajského súdu v Bratislave Pavol Adamčiak. Podľa portálu čas.sk v prípade svedkyne išlo dnes o jednu novinárku. Situáciu v prípade Martina J. skomplikovalo, že Juraj M., pôvodný zákonný sudca v tejto veci, odišiel začiatkom minulého roka do dôchodku. Bol obvinený zo zneužitia právomoci verejného činiteľa. Súdy v Trenčíne napokon bývalého sudcu spod obžaloby oslobodili. Juraj M. chcel už na začiatku minulého roka pristúpiť k vyhláseniu rozsudku, no Martin J. sa na posledné pojednávanie nečakane nedostavil a nedal súhlas svojmu obhajcovi na zastupovanie v jeho neprítomnosti. Exsudca Juraj M. mohol na neho vydať zatykač, no napokon tak neurobil. Koncom novembra 2015 vypovedala v kauze posledná svedkyňa, a to prostredníctvom telemosta. Obžalovaný sa pre chorobu nedostavil už na minuloročné januárové pojednávanie. Navyše vtedy po viac ako roku nedal súhlas, aby sa konalo v jeho neprítomnosti. "Je to špinavosť. Je to hra o čas," reagoval vo februári minulého roku na súde otec zavraždeného Michala Horeckého. Spochybnil informáciu obhajcu, že obžalovaný pracuje ako čašník v Maďarsku. Podľa Horeckého robil v Rakúsku. "Dokázaná vražda nie je vyšetrená, čo to je za justíciu? Však to je choré," kritizoval vtedy kauzu. Brutálnej vražde mala údajne predchádzať hádka. Podľa obžaloby Martin J. spolu so svojím otcom obeť udierali päsťami, kopali ju a búchali jej hlavu o zľadovatenú zem v blízkosti Humenského námestia. Otec obžalovaného, ktorý mal podľa médií blízko k predstaviteľom bratislavských zločineckých skupín, medzičasom zomrel. Súčasťou obžaloby pôvodne bolo aj obvinenie z ublíženia na zdraví. Martin J. mal ešte v roku 2003 po hádke napadnúť s rozbitým pohárom istého muža na diskotéke, čím ho pripravil o oko. Tomu predchádzalo obťažovanie priateľky obete. Súd za to v novembri 2010 Martina J. odsúdil na dva roky s podmienečným odkladom na päť rokov a prikázal mu, aby poškodenému zaplatil viac ako 22.000 eur. Podmienečná lehota už však pre Martina J. neplatila. Súd vo februári 2013 rozhodol, že aj na neho sa vzťahuje prezidentská amnestia.


Trump je chorobou Ameriky, tvrdí Kevin Spacey

Herec má k politike blízko, a nielen preto, že hrá prezidenta Franka Underwooda v seriálovom hite House of Cards.

Jeho osobu zastiera rúško tajomstva, o súkromní nikdy nehovorí, o rodičoch a detstve tiež nie. Zato svojimi politickými názormi sa Kevin Spacey netají. Vždy bol demokrat, veľký podporovateľ Billa Clintona, v roku 2006 dokonca prispel na kampaň demokratických kandidátov sumou 46-tisíc dolárov. Teraz, krátko pred americkými prezidentskými voľbami, nešetrí kritikou Donalda Trumpa. Je chorobou Ameriky, tvrdí o ňom. „Zahraničné filmy obsahujú dve veci, ktoré Donald Trump nenávidí zo všetkého najviac: cudzincov a čítanie,“ zavtipkoval si na jeho adresu počas filmového festivalu v Cannes. Keď sa začala v marci tohto roku vysielať štvrtá séria seriálu House of Cards o politickej kariéra Franka Underwooda, nikto netušil, že bude mať tak veľa spoločného s realitou. Čím viac sa blížia skutočné prezidentské voľby v USA, tým častejšie fanúšikovia seriálu prirovnávajú Donalda Trumpa, čo sa týka bezcharakternosti a nemorálnosti, k Frankovi Underwoodovi. Ich názory sú naozaj v niečom podobné, na internete môžete nájsť kvízy s výrokmi oboch politikov a tipovať, ktoré komu patria: „Dobrí ľudia do vlády nechodia.“ „Niekto ma nazýva šťastným mužom, ja som len múdrejší než ostatní.“ „Demokracia sa preceňuje.“ „Ak peniaze idú tvojím smerom, nedávaj otázky.“ Uhádli ste? Prvé patria Donaldovi Trumpovi, druhé dva vyslovil seriálový politik Frank Underwood. V júni v rozhovore pre americkú televíziu NBC Kevin Spacey priznal, že po nakrútení štvrtej série sa pýtal seba samého, či seriál nezašiel priďaleko a neprehnal to v opisovaní špinavostí politického zákulisia. „Potom som si pustil televízne správy a usúdil som, že sme boli asi zbytočne mierni,“ dodal. S Donaldom Trumpom spája Kevina Spaceyho ešte niečo. Do našich kín prichádza rodinná komédia Deväť životov pána Fúzika, v ktorej hrá závratne úspešného, neuveriteľne bohatého realitného magnáta a zároveň do seba zahľadeného hlupáka, ktorého jedinou túžbou je postaviť najvyšší mrakodrap v Spojených štátoch. Ignoruje rodinu, neváži si manželku, a tak do jeho života zasiahne vyššia sila. Tu sa už film odkláňa od „nechcenej zhody so skutočnými postavami“ a filmový miliardár Tom Brand, ponáhľajúc sa na narodeniny svojej jedenásťročnej dcéry, havaruje a kým leží v kóme, jeho duša sa premiestni do kocúra, ktorého niesol ako narodeninový darček. Snímka režiséra Barryho Sonnenfelda kritikov síce nezaujala, vyčítajú jej, že je lenivá ako mačka, herecké obsadenie je však lákavé. V úlohe tajomného predavača v obchode so zvieratami sa predstaví Christopher Walken, manželku miliardára stvárňuje Jennifer Garner. A kocúra Fúzika si zahralo až šesť mačiek, pričom každá bola vycvičená na iný druh činnosti. Zvierací tréneri sa dokonca dostali v titulkoch na prvé miesto, čím im chcel režisér, ktorý trpí silnou alergiou na mačky, prejaviť svoj obdiv. Kevin Spacey začínal na Broadwayi a po tom, čo sa neplánovane presadil aj ako filmový herec, sa pred trinástimi rokmi opäť vrátil k divadlu. Presťahoval sa do Veľkej Británie a stal sa riaditeľom najstaršieho londýnskeho divadla Old Vic Theater. „Mnoho ľudí si myslelo, že som sa zbláznil,“ spomína v rozhovore pre Harvard Business Review na reakciu okolia, keď sa na vrchole svojej kariéry, po získaní dvoch Oscarov, rozhodol odísť z Hollywoodu. „Predstava, že sa vrátim k divadlu, dokonca ho budem viesť, sa mi zdala taká lákavá a vzrušujúca, že som to nevnímal ako odchod a stratu niečoho iného.“ Kým funkciu prijal, zaviazal sa, že bude v predstaveniach aj hrávať a režírovať ich a nakrúcanie filmov obmedzí na minimum, čo aj splnil. Keď dostal v roku 2012 ponuku účinkovať v seriáli House of Cards, práve sa mu končila pracovná zmluva. „Predpokladal som, že návrat k filmu mi bude trvať päť, šesť rokov,“ povedal pre HBR. „Som však rád, že už nevyzerám tak bláznivo. Vo svojom vnútri cítim, že keby som neodišiel do Londýna, nespravil jednu alebo dve divadelné hry do roka, nepracoval s Trevorom Nunnom, Matthewom Warchusom a Howardom Daviesom, nikdy by som nebol pripravený na takú úlohu, akou je Frank Underwood v House of Cards. Desaťročie v Old Vic zo mňa spravilo lepšieho herca.“ 2 Oscary získal. V roku 1996 za kriminálnu drámu Zvyčajní podozriví a v roku 2000 za drámu Americká krása. 8-krát bol nominovaný na Zlatý glóbus. Vlani nomináciu premenil. Za účinkovanie v seriáli House of Cards. 2 starších súrodencov má. Brat Randy sa v minulosti vyjadril, že ich otec Thomas Geoffrey Fowler bol násilník a fanatický prívrženec nacizmu. 1999 denník Sunday Times ho označil za homosexuála, pretože sa neobjavoval na verejnosti so žiadnou partnerkou a nemal deti. Herec to poprel v rozhovore pre Playboy a v roku 2000 zobral prvýkrát na odovzdávanie Oscarov namiesto svojej matky svoju dlhoročnú partnerku.   Tento text ste mohli čítať vďaka tomu, že platíte za obsah. Vážime si to.


Izrael stiahol kandidatúru na kreslo nestáleho člena v Bezpečnostnej rade OSN

Po kroku Izraela zostávajú jasnými kandidátmi na dve uvoľnené miesta už iba Nemecko a Belgicko.

NEW YORK. Izrael v piatok odstúpil zo súboja o post nestáleho člena v Bezpečnostnej rade OSN. "Po konzultácii s našimi partnermi, vrátane našich dobrých priateľov, sa štát Izrael rozhodol, že svoju kandidatúru odloží," uviedli delegáti židovského štátu pri OSN, z ktorých vyhlásenia cituje agentúra DPA. Po kroku Izraela zostávajú jasnými kandidátmi na dve uvoľnené miesta určené "západoeurópskej skupine" už iba Nemecko a Belgicko. Funkčné obdobie sa začína v roku 2019 a bude trvať dva roky. Vedenie palestínskej samosprávy spustilo kampaň na získanie podpory arabských krajín a ďalších spojencov za účelom zablokovať Izrael v hlasovaní Valného zhromaždenia. Izrael dosiaľ kreslo v BR OSN nemal. Bezpečnostná rada OSN má päť stálych členov - Britániu, Čínu, Francúzsko, Rusko a USA - a desať nestálych členov, ktorých kreslá sú rozdeľované na základe regionálnych blokov. Tohto roku sa možno uchádzať o päť týchto postov. Valné zhromaždenie OSN v máji usporiada voľby, ktoré rozhodnú o príslušných krajinách. Jedno z pätice týchto voľných miest však musí získať Afrika, jedno ázijsko-tichomorský región, jedno latinskoamericko-karibský región a dve západná Európa, do ktorej sa v tomto ponímaní zaraďuje i Izrael. Kreslo pre africký región podľa spravodajskej stanice France 24 získa Juhoafrická republika, kreslo pre latinskoamricko-karibský región pripadne Dominikánskej republike, zatiaľ čo o kresle pre ázijsko-tichomorský región sa rozhodne medzi Indonéziou a Maldivami.


Výstavba nitrianskeho závodu Jaguar Land Rover napreduje

Spoločnosť chce do konca roka 2020 zamestnať 2 800 pracovníkov.

NITRA, BRATISLAVA. Automobilka hľadá pre nitriansky závod operátorov výroby do karosárne, montáže a lakovne. Obsadiť potrebuje aj pozície na oddelení kvality, logistiky, v oblasti priemyselného inžinierstva a tiež ponúka niekoľko miest v administratíve. Pozrite si, ako pokračuje výstavba závodu.


Dánsko zatiaľ  nedalo zelenú pre Nord Stream 2, ruská agresia šance znižuje

Plynovod má prechádzať cez dánske vody, alternatívna trasa je podstatne drahšia.

BERLÍN. Dánsko zatiaľ nerozhodlo, či povolí, aby plynovod Nord Stream 2 prechádzal cez jeho teritoriálne vody. Oznámil to v stredu minister zahraničných vecí Anders Samuelsen. Pokračujúca ruská agresia na Ukrajine však pravdepodobnosť schválenia znižuje, uviedol podľa agentúry AP. Plynovod Nord Stream 2 má prepravovať ruský zemný plyn popod Baltské more priamo do Nemecka a obísť tak stredoeurópske tranzitné krajiny Poľsko a Ukrajinu. S plánom nesúhlasia východní susedia Nemecka a odmietajú ho aj USA. Dánsky úrad pre energetiku v súčasnosti preveruje žiadosť ruskej plynárenskej firmy o vydanie povolenia na výstavbu plynovodu podľa pôvodného projektu. V prípade zamietnutia prichádza do úvahy alternatívna trasa, ktorá by však bola podstatne nákladnejšia, upozorňuje agentúra AP.Keď príde čas na rozhodnutie, vláda zhodnotí „čo sa deje v Rusku a akým spôsobom zaobchádzajú s Ukrajinou“, povedal Samuelsen. Pokračujúca agresia však znamená, že Rusko „nekoná v záujme Dánska“, zdôraznil minister.


Londýnska City zostane finančným centrom aj po brexite

Väčšina britských bankárov je presvedčená, že Londýn zostane významným finančným centrom.

LONDÝN. Väčšina britských bankárov je presvedčená, že Londýn zostane významným finančným centrom aj po brexite. Vyplýva to z prieskumu poradenskej spoločnosti Synechron, ktorý zverejnila agentúra Bloomberg. Približne 72 percent opýtaných uviedlo, že City of London, teda bankárska štvrť v britskej metropole, si udrží svoju pozíciu hlavného finančného centra v Európe prinajmenšom počas nasledujúcich piatich rokov. Na ankete sa zúčastnilo 80 šéfov finančných firiem z londýnskej City. Približne 78 percent z nich súhlasilo s názorom, že brexit bude mať negatívny vplyv na finančný trh v Británii, ale zároveň až 82 percent respondentov sa domnieva, že zasiahne aj Európsku úniu (EÚ). Riaditelia bánk v Londýne sa pripravujú na možnú stratu tzv. bankového pasu, teda voľného predaja svojich služieb v celej EÚ z centrály v Londýne. Plánujú preto začať s presunom niektorých pracovných miest a prevádzok na kontinent po tom, ako Briti odštartujú rokovania s EÚ o brexite. Firmy v Británii sa obávajú, že premiérka Theresa Mayová uprednostní kontrolu migrácie pred potrebami londýnskej City pri vyjednávaniach s európskymi predstaviteľmi. Tim Cuddeford, riaditeľ londýnskej pobočky poradenskej spoločnosti Synechron, v tejto súvislosti uviedol, že banky už nevyčkávajú, kedy vláda aktivuje článok 50 (o vystúpení z EÚ), ale začali sa pripravovať na "život" mimo EÚ. Dodal, že tesne nadpolovičná väčšina respondentov v ankete povedala, že Británia má dostatočne silnú pozíciu na to, aby mohla s EÚ vyjednávať o obchodnej dohode "šitej na mieru".


Chce zmenšiť závislosť od Sagana, píšu v zahraničí. Bora angažovala nemecký talent

Loading
 ... BRATISLAVA. Cyklistický tím Bora-Hansgrohe angažuje od budúceho roka do svojich radov talentovaného nemeckého pretekára Lennarda Kämnu. Prichádza z tímu Sunweb a zmluva znie na dva roky. Dvadsaťdvaročný Kämna je juniorský majster sveta v časovke z roku 2014 zo španielskej Ponferrady a strieborný medailista z pretekov s hromadným štartom do 23 rokov z MS 2017 v nórskom Bergene. Špecializovaný portál Cyclingnews píše, že Bora-Hansgrohe príchodom Kämnu potvrdila orientáciu na nemeckých cyklistov a zároveň čoraz menšiu závislosť od úspechov Slováka Petra Sagana. "Nadišiel čas urobiť ďalší krok v kariére. Som veľmi rád, že som sa rozhodol pre tím Bora-Hansgrohe," uviedol Kämna na webe cyclingnews.com. "Prídem do maximálne profesionálneho prostredia s možnosťou ďalšieho napredovania. V tíme Bora-Hansgrohe sa najmä zásluhou mladých jazdcov posunuli na najvyššiu úroveň. Znamená to, že to robia dobre," doplnil Kämna. Manažér Ralph Denk vyslovil veľkú spokojnosť s príchodom Kämnu do tímu slovenských bratov Saganovcov či Erika Bašku. "Je to nepopierateľne obrovský talent svetovej cyklistiky. Viacero tímov sa uchádzalo o jeho služby. Preto som šťastný, že sme ho získali práve my," skonštatoval Denk. Cyklisti tímu Bora-Hansgrohe v doterajšej časti sezóny 2019 vybojovali 42 víťazstiev, pričom Peter Sagan sa na nich podieľal štyrmi etapovými prvenstvami. Veľký podiel na triumfoch tohto nemeckého tímu mali ďalší dvaja šprintéri Pascal Ackermann a Sam Bennett. Práve Ír Bennett má v úmysle opustiť Boru a presídliť do belgického supertímu Deceuninck-Quick Step. Ráta sa aj s odchodom talianskeho šampióna Davida Formola do tímu UAE Team Emirates. Kämna by sa mal v Bora-Hansgrohe zaradiť k jazdcom pre úspech v etapových pretekoch popri Emanuelovi Buchmannovi, Rafalovi Majkovi a Patrickovi Konradovi.


Rokovania budú dlhé, Schäuble však očakáva vznik silnej vlády

Schäuble verí v silnú proeurópsku koalíciu.

PARÍŽ. Vytvorenie koalície, ktorá spojí konzervatívcov z Kresťanskodemokratickej únie (CDU) kancelárky Angely Merkelovej s liberálmi zo Slobodnej demokratickej strany (FDP) a environmentalistami zo strany Zväz 90/Zelení, "si vyžiada určitý čas". Vyhlásil to v pondelok odchádzajúci nemecký minister financií Wolfgang Schäuble z CDU. Tento politický veterán zároveň vyjadril pevné presvedčenie, že napokon bude sformovaná "nesmierne dobrá a proeurópska vláda". Schäuble to povedal na stretnutí s francúzskym prezidentom Emmanuelom Macronom v Paríži. Obaja štátnici preukázali veľký záujem o politickú situáciu v Nemecku po nedávnych parlamentných voľbách, v ktorých si CDU a jej sesterská Kresťansko-sociálna únia Bavorska (CSU) značne pohoršili, napriek tomu však zostali najväčším zoskupením v Spolkovom sneme, pripomína agentúra DPA. "Prirodzene, spýtal sa ma tiež, prečo už viac nechcem byť ministrom financií. Odpovedal som mu, že deväť rokov je dosť dlhá doba, chcem však zotrvať v nemeckej politike," uviedol v Paríži Schäuble. Všeobecne sa očakáva, že tento 75-ročný politik sa stane novým predsedom Spolkového snemu nemeckého parlamentu. Na margo Macronových plánov ďalekosiahlej rekonštrukcie Európskej únie Schäuble vyhlásil, že ide o správny prístup. "Som takisto jedným z tých, ktorí požadujú rýchlejšie napredovanie Európy," dodal.


Bratislavčan tyčou rozbíjal predné a bočné sklá na autách

Motív konania 41-ročného Bratislavčana a rozsah spôsobených škôd zisťujú.

BRATISLAVA. Muž na diaľnici D1 v smere do Piešťan v stredu poobede rozbíjal vodičom predné a bočné sklá na autách kovovou tyčou. Informovala o tom Polícia SR na sociálnej sieti. "Predbežne bolo poškodených asi 13 áut," uviedli policajti s tým, že motív konania 41-ročného Bratislavčana a rozsah spôsobených škôd zisťujú.


Pašované kalašnikovy smerovali do Jemenu, zadržali ich Američania

Armáda zatiaľ neprezradila, koho podozrieva z pašovania v Adenskom zálive.

DUBAJ. Americká armáda zadržala viac ako tisíc kusov samopalov kalašnikov pašovaných v malých člnoch v Adenskom zálive. Ako v piatok informovala, plavidlá zastavil torpédoborec USS Jason Dunham, pričom je to prvý takýto prípad zadržania zbraní smerujúcich do Jemenu na mori počas uplynulých rokov v rámci amerického hliadkovania v regióne. Armáda však neprezradila, koho z pašovania samopalov podozrieva. Ako uvádza agentúra AP, podľa fotografií boli zbrane úplne nové a zabalené. Osoby, ktoré sa nachádzali na člnoch, si prebrali jemenskí vojaci lojálni exilovej vláde v Saudskej Arábii. Američania často obviňujú Irán z pašovania zbraní cez more do Jemenu, kde končia v rukách tamojších rebelov - húsíov, ktorí od septembra 2014 kontrolujú hlavné mesto Saná. Irán však obvinenia zo zbrojenia rebelov odmieta. Spojené štáty podporujú koalíciu vedenú Saudskou Arábiou v boji proti šiitským militantom od marca 2015.


Eurovea bude ešte väčšia

V nákupnom centre vymieňajú eskalátory a toalety.

STARÉ MESTO, RUŽINOV. Nákupné centrum Eurovea na ľavom brehu Dunaja sa rozšíri. Kým teraz sa nachádza neďaleko Starého mosta, po novom by sa mala rozprestierať až k Mostu Apollo. „Nákupné centrum sa bude rozširovať do šírky, smerom za budovu kina,“ ozrejmila marketingová manažérka Eurovea Oľga Hammer. Pribudnúť by tam mala trojposchodová budova s dvoma podzemnými podlažiami na parkovanie. „Pôjde o rozšírenie celého multifunkčného objektu, a teda zhruba o 25-tisíc štvorcových metrov obchodnej plochy,“ uviedla Hammer. Zväčšiť by sa malo aj kino, ktoré má v súčasnosti deväť sál, a časť obchodného centra, kde sú prevádzky s občerstvením, takzvaný foodcourt. Eurovea podľa jej majiteľa Petra Korbačku z finančnej skupiny J&T ešte nedosiahla svoje maximum a má veľký potenciál, uvádza špecializovaný magazín o európskom obchode Across. Hovorí sa napríklad aj o vybudovaní lávky pre peších, ktorá by spojila staromestskú a petržalskú stranu Dunaja. Okrem obchodov a kancelárií počíta projekt aj so 150 novými bytmi s výhľadom na Dunaj. Kedy by sa mohlo s rozšírením komplexu začať a koľko by to malo stáť, zatiaľ Eurovea komentovať nechce. Aktuálne by mali prebiehať rokovania s bankami o financovaní projektu. V centre prebieha čiastočná obnova aj teraz. Pribudli v ňom tri nové eskalátory a na prízemí pri klenotníctve Moloko budú nové toalety. Ostatné toalety sa budú priebežne obnovovať, začať sa má s tými pri kníhkupectve Panta Rhei. Budúci rok je tiež naplánovaná rekonštrukcia zimných terás na promenáde.


Islamský štát utrpel straty pri bojoch o ropné polia v Sýrii

Po stretoch prišlo tento týždeň o život najmenej 65 džihádistov.

BEJRÚT. Najmenej 65 džihádistov z extrémistickej organizácie Islamský štát (IS) zomrelo od pondelka na východe Sýrie v dôsledku leteckých útokov medzinárodnej koalície pod vedením Spojených štátov. Informáciu zverejnila v stredu tlačová agentúra AFP s odvolaním sa na Sýrske pozorovateľské centrum pre ľudské práva (SOHR). Len v stredu večer prišlo podľa rovnakého zdroja v provincii Dajr az-Zaur o život najmenej 20 džihádistov. Ozbrojenci z IS práve útočili na ropné polia, ktoré sú pod kontrolou Sýrskych demokratických síl (SDF), keď na nich zaútočili spojenecké stroje. Už v pondelok prišlo pri ozbrojených zrážkach o život 17 členov IS, v rovnaký deň a v priebehu utorka sa obeťami leteckých úderov medzinárodnej koalície stalo ďalších 28 džihádistov.


Čiernu Horu vystrašilo zemetrasenie

Zemetrasenie pocítili aj Bosne, Albánsku, Kosove a Srbsku.

PODGORICA. Čiernu Horu vo štvrtok pred poludním zasiahlo zemetrasenie s intenzitou 5,2 stupňa. Otrasy, ktoré boli cítiť aj v okolitých krajinách, vyvolali v niekoľkých mestách paniku, ale veľké škody zatiaľ nehlásili, informovali čiernohorské médiá. Podľa portálu podgorického denníka Vijesti k zemetraseniu došlo o 11:46 SEČ; po desiatich minútach nasledoval otras so silou 3,2 stupňa. Ohnisko sa nachádzalo v pohorí Visitor blízko mesta Plav. Zemetrasenie vyvolalo paniku v Plave, ale aj v ďalších čiernohorských mestách ako Gusinj, Andrijevica, Berane a rovnako v metropole Podgorica. Náčelník záchrannej služby v Plave Mirza Medunjanin podľa denníka Vijesti povedal, že zatiaľ nie sú žiadne informácie o prípadných škodách. Otrasy pôdy pocítili aj obyvatelia okolitých krajín. Zaznamenali ich až v bosnianskej metropole Sarajevo, v Albánsku, v Kosove a v Srbsku. Zemetrasenie piateho stupňa je považované za stredne silné, ktoré v malej oblasti môže vážne poškodiť zle postavené objekty.


Turecko pozastavilo dohodu s Gréckom o utečencoch

Na základe ktorej mohli Atény do Turecka vracať migrantov.

ANKARA. Ankara sa rozhodla pozastaviť bilaterálnu dohodu s Gréckom, na základe ktorej mohli Atény do Turecka vracať migrantov. Uviedol to vo štvrtok turecký minister zahraničných vecí Mevlüt Čavušoglu, ktorého citovala agentúra AP. Pozastavenie readmisnej dohody je reakciou na rozhodnutie Atén prepustiť z väzby ôsmich tureckých vojakov, ktorých Ankara obviňuje z účasti na predvlaňajšom potlačenom pokuse o puč. "To, čo spravilo Grécko, je neakceptovateľné... Máme s Gréckom bilaterálnu dohodu o readmisii. Dohodu sme teraz zastavili," povedal Čavušoglu. Grécko-turecká readmisná dohoda je súčasťou väčšej migračnej dohody medzi EÚ a Ankarou, ktorá do platnosti vstúpila v roku 2016, priblížila agentúra DPA. Čavušoglu v tejto súvislosti uviedol, že dohoda s EÚ - napriek pozastaveniu gréckej dohody - zostane v platnosti. Právnik zastupujúci ôsmich tureckých vojakov, ktorí po zmarenom pokuse o štátny prevrat ušli v júli 2016 z Turecka do Grécka, začiatkom týždňa informoval, že všetkých jeho klientov už minulý týždeň z väzby prepustili. Momentálne podľa jeho slov čakajú na rozhodnutie gréckych úradov ohľadom udelenia azylu, pričom žijú na tajnom mieste, ktoré polícia prísne stráži. Grécka justícia opakovane odmietla tureckú žiadosť o vydanie týchto niekdajších príslušníkov ozbrojených síl, pričom vyjadrila obavy, že by ich vo vlasti nečakal spravodlivý proces. To prispelo k zhoršeniu vzťahov medzi oboma susediacimi krajinami. Agentúra AP priblížila, že grécka justícia už napriek námietkam gréckej vlády jednému z Turkov neodvolateľne priznala azyl, zatiaľ čo zvyšní siedmi na rozhodnutie čakajú.


Land Rover vyvíja autá, ktoré zdolajú terén aj bez vodiča

Do vývoja terénnych roboáut investuje automobilka 4,22 milióna eur.

LONDÝN, BRATISLAVA. Príchod autonómnych áut trápi mnohé automobilky, no najviac tie, ktoré sa špecializujú na autá vhodné aj do terénu. Pre autonómne autá je navigácia po dobre značených a zdokumentovaných uličkách hračka - no čo spravia značky, ktoré si získali obľubu práve preto, že s ich autami sa dá vyraziť aj mimo ciest? Odpoveď prináša koncern Jaguar Land Rover. Ten ohlásil začiatok vývoja autonómnych áut, ktoré budú schopné jazdiť bez zásahu vodiča aj v teréne. Land Rover spúšťa projekt Cortex, do ktorého automobilka investuje v najbližších rokoch 3,7 milióna libier, čiže približne 4,22 milióna eur. Ten by mal pripraviť roboautá na všetky podmienky - blato, dážď, ľad, sneh či hmlu. Land Rover sa bude v teréne orientovať pomocou rôznych "zmyslov" - videa, radaru, lidarového skeneru, ale aj pomocou zvuku. Zozbierané vnemy bude umelá inteligencia analyzovať a podľa toho navigovať auto terénom. "Cortex nám umožňuje pracovať s fantastickými partnermi, ktorých expertíza nám pomôže realizovať naše sny už v blízkej budúcnosti," vysvetľuje Chris Holmes, manažér vývoja autonómnych vozidiel koncernu Jaguar Land Rover. Oficiálne automobilka hovorí o autonómnych terénnych schopnostiach, no dôvodom pre vývoj takéhoto softvéru je aj umožnenie autonómnej jazdy v rozvojových krajinách s nekvalitnými či nespevnenými cestami. Jaguar v súčasnosti spolupracuje na vývoji autonómnych vozidiel so spoločnosťou Waymo, ktorá patrí pod Google. Jaguar dodá pre Waymo v najbližších rokoch 20-tisíc kusov elektromobilu Jaguar I-Pace.


Turecko nesmie opustiť najmenej päť našich občanov, tvrdia Rakúšania

Peter Pilz si myslí, že turecké orgány považujú osoby s rakúskym občianstvom za stúpencov Gülenovho hnutia.

VIEDEŇ. Turecko bráni v súčasnosti najmenej piatim osobám, zrejme občanom s dvojakým turecko-rakúskym občianstvom, opustiť krajinu. Informovalo o tom v stredu ministerstvo zahraničných vecí vo Viedni, ktoré tak potvrdilo správu denníka Kurier. Pozadie týchto prípadov má údajne politický charakter. Prípady, o ktorých v utorok informoval verejnosť prostredníctvom sociálnych sietí hovorca rakúskych zelených pre bezpečnostné otázky Peter Pilz, sa sčasti viažu ešte k minulému roku. O piatich spomínaných osobách Pilz predpokladá, že turecké orgány ich považujú za stúpencov Gülenovho hnutia, prípadne že je za ich zadržaním kritika najvyššieho tureckého predstaviteľa na území Rakúska. Všetci sú na slobode, nesmú však opustiť turecké územie. Podľa hovorcu rezortu diplomacie vo Viedni Thomasa Schnölla ide o trestnoprávne relevantné prípady. Kým rakúske ministerstvo zahraničných vecí o iných zadržiavaných Rakúšanoch, prípadne občanoch s dvojakým občianstvom v Turecku nemá informácie, opozičný poslanec Peter Pilz, ktorý kritizoval, že rezorty diplomacie i vnútra v tomto prípade "zaspali", vie podľa vlastných slov o ďalších zadržiavaných Rakúšanoch v Turecku.


Európska centrálna banka požiadala banky, aby si vyčlenili viac peňazí na zlé úvery

Banka chce, aby boli banky schopné v plnej miere pokryť nesplácané úvery.

FRANKFURT NAD MOHANOM. Európska centrálna banka (ECB) dnes požiadala komerčné banky, aby si vyčlenili bokom viac peňazí na pokrytie zlých úverov. A tiež, aby jej predložili svoje stratégie na zníženie obrovského množstva zlého dlhu. ECB chce, aby boli banky schopné v plnej miere pokryť nesplácané úvery. Okrem toho ECB, ktorá prevzala dohľad nad bankami v eurozóne, očakáva, že jej vysvetlia akékoľvek odchýlky od smerníc. A na základe toho im určí, aké ďalšie opatrenia musia prijať. Banky v eurozóne evidujú zlé pôžičky v hodnote takmer 1 bilióna eur, pričom väčšina z nich je dedičstvom po globálnej finančnej kríze. Obrovská hromada dlhov škodí ekonomike, pretože banky sa zdráhajú požičiavať ďalšie peniaze, čím brzdia ožívanie hospodárstva.


Tisíce Kataláncov vyšli do ulíc, šokoval ich prístup polície počas referenda

Najväčšie španielske odborárske združenia štrajk ignorovali, veľké fabriky pracujú.

BARCELONA. Tisíce Kataláncov sa v utorok v rámci regionálneho štrajku zišli pred barcelonským sídlom federálnej polície na protest proti nedeľnému policajnému zásahu, po ktorom muselo byť ošetrených vyše 890 demonštrantov. Protestuje sa aj na mnohých ďalších miestach, zablokované sú desiatky cestných ťahov v celom Katalánsku a verejná doprava funguje vo veľmi obmedzenom režime. Spravodajský server BBC však poznamenáva, že prevádzky barcelonského letiska El Prat sa štrajk nedotkol, údajne sa dá spoľahnúť aj na taxislužby. Viaceré katalánske politické, odborové a iné organizácie zvolali na utorok štrajk zasahujúci do všetkých spoločenských sfér, ale najväčšie španielske odborárske združenia UGT a CCOO iniciatívu nepodporili, takže napríklad veľké továrne fungujú bez obmedzení, informovala agentúra AP. Štrajk naopak zastavil práce v barcelonskom prístave, zatvorené zostali kultúrne pamiatky vrátane katedrály Sagrada Familia a všetky tréningy zrušil futbalový klub FC Barcelona. Posledné údaje katalánskych úradov hovoria o zhruba 50 zablokovaných cestách, podľa denníka El País zostali zatvorené takmer všetky školy a do práce neprišli okrem iného tri štvrtiny pracovníkov štátnych zdravotníckych zariadení. Oficiálny predstaviteľ španielskej vlády v Katalánsku Enric Millo vyjadril poľutovanie nad násilím, ktoré sprevádzalo nedeľné referendum o nezávislosti Katalánska a spôsobilo zranenia stovkám civilistov a desiatkam policajtov. Súčasne však katalánsku vládu obvinil, že ona sama civilistov vystavila nebezpečenstvu. "Nič z toho by sa nebolo stalo, keby sa (katalánska) vláda nepostavila na odpor, neporušovala súdne rozhodnutia a neklamala a nepodvádzala ľudí," uviedol Millo podľa agentúry AP. Vyhlásil tiež, že španielska Národná polícia a zásahové jednotky Občianskej gardy v nedeľu v Katalánsku vnikali do škôl slúžiacich ako volebné miestnosti v referende, keď bolo zjavné, že katalánska regionálna polícia Mossos d'Esquadra, podliehajúca katalánskej vláde, nebude plniť súdny rozkaz a v súlade s ním brániť hlasovaniu. Katalánsky denník Diari di Girona v utorok napísal, že radnica v Girone v pondelok vyhlásila Milla za nežiaducu osobu, a to práve v súvislosti s postupom španielskych policajných síl voči katalánskym voličom.


Washington zasiahli prudké dažde, voda bola aj v Bielom dome

Hasiči pomáhali dostať sa zo zaplavených áut asi dvom desiatkam ľudí.

WASHINGTON. Oblasť amerického hlavného mesta Washingtonu zasiahli v pondelok prudké lejaky, ktoré spôsobili bleskové povodne. Zaplavené boli nielen cesty, voda prenikla i do tlačovej miestnosti v podzemných priestorov Bieleho domu, uviedla v utorok televízia NBC News. Na niektorých miestach v metropole a okolí napršalo počas hodiny aj cez desať centimetrov. Viac ako osem centimetrov v priebehu hodiny napršalo na Reaganovom letisku vo virginskom Arlingtone, ktoré leží neďaleko centra Washingtonu. Americká Národná meteorologická služba (NWS) k nameranej hodnote na Reaganovom letisku uviedla, že je to nový rekord. Ten doterajší bol z roku 1958, keď počas hodiny napršalo 5,6 centimetra. Kvôli lejakom sa potýkala s problémami okrem letiska aj miestna železnica, kde vlaky meškali. Zmätok panoval aj na cestách. Vo Washingtone hasiči pomáhali dostať sa zo zaplavených áut asi dvom desiatkam ľudí, ďalších viac ako päť desiatok výjazdov ohlásili hasiči z virginského okresu Fairfax, ktorý s metropolou susedí. Vo Virgínii sa rozvodnila rieka Cameron, ktorá je prítokom rieky Potomac pretekajúcej Washingtonom. Hladina Cameronusa podľa NWS behom 30 minút zvýšila o dva metre. Voda z lejakov sa dostala aj do podzemných priestorov Bieleho domu, ktoré slúžia ako tlačové stredisko. V pivnici sa tvorili kaluže, ktoré personál sídla prezidenta Spojených štátov odsávali vysávačom. Portál The Hill poznamenal, že to nie je prvýkrát, pretože voda pri prietrži mračien do priestorov Bieleho domu preniká často.


Sex zrejme srdce nezastaví, tvrdí štúdia

Ak došlo k zástave srdca, partneri zlyhali pri resuscitácii.

LOS ANGELES, BRATISLAVA. Scéna ako vystrihnutá z televíznej melodrámy. Postarší muž sa uprostred súlože zháči, chytí sa za srdce a vzápätí padne mŕtvy na svoju partnerku. Tento rozšírený obraz nemá veľa spoločného s realitou. Nový výskum v časopise Journal of the American College of Cardiology ukazuje, že k srdcovej zástave dochádza počas sexu iba mimoriadne zriedkavo. K zástave srdca dochádza, keď zlyhá elektrický signál, ktorý uvádza do pohybu srdcovú pumpu. Človek následne upadá do bezvedomia, prestane dýchať a ak nedôjde k okamžitému srdcovo-pľúcnemu oživovaniu, po piatich minútach zomrie. Zástava srdca sa od infarktu líši. Pri infarkte bránia zablokované cievy v prietoku okysličenej krvi do určitých oblastí srdca. V prípade, že sa prekážku nepodarí pohotovo odstrániť, nedokrvená časť srdca začína odumierať. Líšia sa aj v tom, že zatiaľ čo k infarktu počas sexu môže dôjsť, spojenie sexu a zástavy srdca dosiaľ nikto nepreskúmal. „Posledné dve desaťročia sme pracovali na tom, ako predpovedať a zabrániť náhlej zástave srdca. V momente, keď osoba utrpí zástavu srdca, zrúti sa a niekto zavolá 911, je táto osoba predurčená zomrieť,“ povedal Sumeet Chugh, riaditeľ asociácie Cedars-Sinai Heart Institute v Los Angeles a hlavný autor štúdie. Výskumníci preskúmali celoživotné medicínske záznamy obyvateľov amerického Portlandu, ktorí medzi rokmi 2002 až 2015 zomreli na zástavu srdca. Cieľom bolo vytvoriť dostatočne rozsiahlu vzorku. Keďže kódy na úmrtných listoch nie vždy zachytávajú ako príčinu smrti zástavu srdca, vedci radšej vychádzali z rozhovorov so záchranármi. Ak záchranári uviedli, že došlo k zlyhaniu srdca, vedci vyhľadali záznamy pacienta a pokiaľ to bolo možné, rozprávali sa aj s pozostalými. Za sledované obdobie došlo v Portlande k zhruba 4600 prípadom zástavy srdca. Priamo počas styku alebo v priebehu hodiny po sexe nastalo 34 prípadov z nich. So sexom tak súviselo celkovo 0,7 percenta zástav srdca, až na dve výnimky všetky postihli mužov. Pacienti boli vo veku 34 až 83 rokov, zvyčajne trpeli problémami so srdcom alebo brali lieky na srdce. Výskumníci zistili, že aj keď boli sexuálni partneri prítomní pri zástave srdca, iba tretinu z nich sa po zástave pokúšala partnera oživovať. „Ak dôjde k tejto zničujúcej udalosti, partner by nemal váhať. Srdcovo-pľúcne oživovanie potenciálne zvýši šance na prežitie,“ vysvetľuje kardiológ Chugh. A hoci možno povedať, že zástava srdca kvôli sexu je vysoko nepravdepodobná. Sexu sa netreba zbytočne vyhýbať, no pre dobro partnera sa rozhodne oplatí precvičiť si resuscitáciu. DOI: 10.1016/j.jacc.2017.09.025


Ukrajina zaznamenala ďalší počítačový útok, prekazila ho

Avakov tvrdí, že na zhabaných serveroch sú ruské stopy.

KYJEV. Ukrajina v utorok opäť zaznamenala pokus o počítačový útok, ktorý sa však tamojšej tajnej službe SBU a počítačovej polícii podarilo prekaziť. Informoval o tom v noci na utorok minister vnútra Arsen Avakov. Minister na svojej stránke na sociálnej sieti Facebook napísal, že útok mal vrcholiť v utorok o 16.00 h miestneho času. Začal sa o 13.40 h. "Do 15.00 h kyberpolícia zablokovala rozposielanie a aktiváciu vírusov zo serverov informačného systému M.E.Doc. Útok bol zastavený," informoval minister. Dodal, že polícia zhabala servery, na ktorých údajne sú "stopy činnosti osôb z Ruska". Avakov však v tejto súvislosti neposkytol žiadne dôkazy. Spoločnosť M.E.Doc podľa agentúry UNIAN odmieta, že by jej program mohol minulý týždeň spôsobiť nakazenie počítačov vírusom Petya.A. Vládni úradníci a špecialisti rozličných spoločností tvrdili, že vírus sa začal šíriť po tom, ako spustili škodlivú aktualizáciu programu M.E.Doc, ktorý patrí na Ukrajine k najobľúbenejším účtovníckym programom. Spoločnosť M.E.Doc pre agentúru Reuters uviedla, že ich servery nie sú nijako ohrozené a aktualizácie ich programu pre klientov neobsahovali vírus. Ukrajina koncom minulého týždňa obvinila ruské bezpečnostné služby z plánovania a uskutočnenia rozsiahleho kybernetického útoku, ktorý v ten týždeň zasiahol počítače na celom svete. Služba bezpečnosti Ukrajiny (SBU) vo vyhlásení uviedla, že podobnosti medzi týmto škodlivým softvérom a predošlými útokmi na ukrajinskú infraštruktúru dokazujú, že za útokom sú ruské spravodajské služby. SBU doplnila, že útočníkom nešlo o zisk, ale o vyvolanie chaosu na Ukrajine. Rusko na dané obvinenia bezprostredne nereagovalo. Ukrajinu zasiahol kybernetický útok, ktorý sa začal 27. júna, najviac zo všetkých krajín. Počítače vo vládnych úradoch, energetických spoločnostiach a bankomatoch boli dočasne znefunkčnené, keďže ich dáta hackeri zašifrovali. Ukrajinská kyberpolícia deklarovala, že útok vydieračským vírusom sa odohral prostredníctvom programu "M.E.doc". Vírus, ktorý sa minulý utorok začal šíriť z Ukrajiny, postihol približne 60 krajín vrátane Talianska, Izraela, Srbska, Maďarska Rumunska, Poľska, Argentíny, Česka a Nemecka. Vydieračský vírus zablokoval používateľom počítače a za opätovné sprístupnenie požadoval výkupné 300 dolárov vo virtuálnej mene bitcoin.


Prečo NBS uvažuje, že opäť nariadi poskytovať nižšie hypotéky

Tempo zadlžovania bolo v septembri na Slovensku najrýchlejšie v eurozóne.

BRATISLAVA. Národná banka Slovenska naznačila, že ešte výraznejšie sprísni poskytovanie úverov na bývanie. Pri nákupe bytu či domu by tak ľudia museli doložiť väčšiu sumu z vlastných peňazí, teda napríklad z úspor. Slováci sa totiž naďalej rýchlo a bezstarostne zadlžujú. Môžu za to pretrvávajúce nízke úrokové sadzby, ale aj obchodná stratégia bánk. Spotrebiteľom vo veľkom požičiavajú, pretože chcú dohnať príjmy, ktoré strácajú na nižších úrokoch. Ľudia si zase peniaze požičiavajú, pretože v ekonomike a na pracovnom trhu panuje dobrá nálada. V septembri sa objem úverov domácnostiam medziročne zvýšil o takmer 14 percent, čo je najrýchlejšie tempo zadlžovania spomedzi krajín platiacich eurom, upozornila NBS. Centrálna banka preto hovorí o sprísňovaní podmienok úverovania v budúcnosti. Môže to robiť dvomi rôznymi nástrojmi. „Môžeme napríklad meniť výšku LTV,“ povedal v utorok pre SME Vladimír Dvořáček, riaditeľ dohľadu nad finančným trhom NBS. LTV je skratka od anglického výrazu loan-to-value, dlžníci sa s týmto pojmom často stretávajú pri rokovaniach o hypotéke. Udáva, akú vysokú hypotéku môže banka poskytnúť v pomere k cene nehnuteľnosti. Ak by LTV bolo 100 percent, znamená to, že banka môže poskytnúť ľuďom úver presne v takej hodnote, akú má byt či dom. Takéto vysoké úvery centrálna banka tento rok obmedzila a výšku LTV znížila na 80 percent. Pri kúpe bytu za 120-tisíc eur to znamená, že banka dá klientom úver maximálne 96-tisíc eur a zvyšných 24-tisíc musia doložiť zo svojho. Niektoré banky to obchádzajú tak, že zvyšné peniaze požičiavajú klientom nie ako úver na bývanie, ale ako spotrebný úver. Druhým nástrojom, ktorým môže NBS tlačiť na zníženie tempa zadlžovania, je zvyšovanie takzvaného kapitálového vankúša. Regulátor ním núti banky, aby mali odložené vlastné zdroje na horšie časy, keď ľudia začnú mať problém so splácaním úverov. Skôr či neskôr taká situácia nastane, napríklad v prípade, že sa začnú zvyšovať úrokové sadzby alebo ekonomiku opäť zasiahne kríza. NBS zároveň plánuje zaviesť aj ďalší nový nástroj na sprísnenie poskytovania úverov, chce presadiť akýsi ukazovateľ pomeru dlhu spotrebiteľov k jeho celkovým ročným príjmom. Tento ukazovateľ by mal zabrániť tomu, aby si dlžníci hromadili rôzne pôžičky od viacerých bánk či nebankových firiem. Takýto ukazovateľ sa bežne používa už v západnej Európe.


Barcelona zdolala La Coruňu, Real vyhral o päť gólov

Futbalisti FC Sevilla uspeli v sobotnom stretnutí 8. kola najvyššej španielskej súťaže na pôde Leganesu 3:2.

MADRID. Futbalisti Atletica Madrid rozstrieľali v sobotnom domácom stretnutí 8. kola najvyššej španielskej súťaže Granadu 7:1. Hostia síce viedli, ale nasledovali hetrik Yannicka Carrasca, dva góly Nicolasa Gaitana a jeden zásah v podaní Angela Correu, ako aj Tiaga Mendesa. Atletico sa vysokým víťazstvom vyšvihlo na čelo tabuľky o bod pred FC Sevilla a dva pred FC Barcelona. Katalánci doma prevýšili Deportivo La Coruňa 4:0 vďaka dvom zásahom Rafinhu a jednému gólu Luisa Suareza a Lionela Messiho. Argentínsky kanonier sa na trávniky vrátil po trojtýždňovej maródke zavinenej zranením slabín. V 55. minúte nahradil na ihrisku Sergia Busquetsa a už o malú chvíľu sa zapísal do streleckej listiny. Hodenú rukavicu hráčov Atletica zdvihol druhý madridský tím Real, ktorý vo večernom súboji deklasoval domáci Betis Sevilla 6:1 a bodovo sa vyrovnal lídrovi. Leganes - FC Sevilla 2:3 (0:1) Góly: 67. Timor, 69. Szymanowski - 25. Vazquez, 58. Nasri, 85. Sarabia, 10.922 divákov FC Barcelona - Deportivo La Coruňa 4:0 (3:0) Góly: 21. a 36. Rafinha, 43. Suarez, 58. Messi, ČK: 65. Laure (La Coruňa), 83.553 divákov Atletico Madrid - Granada 7:1 (2:1) Góly: 34., 45. a 62. Carrasco, 63. a 81. Gaitan, 85. Correa, 87. Tiago - 18. Cuenca, 48.293 divákov Betis Sevilla - Real Madrid 1:6 (0:4) Góly: 55. Cejudo - 4. Varane, 31. Benzema, 39. Marcelo, 45. a 62. Isco, 78. Ronaldo


Sudca si naštudoval žalobu na Matoviča za ohováranie Fica, rozhodne sa po dovolenke

Krajská prokuratúra v Bratislave o údajnom účte premiéra v Belize podala obžalobu v septembri 2017.

BRATISLAVA. V prípade poslanca Národnej rady SR Igora Matoviča, ktorého prokurátor obžaloval z ohovárania, sudca Okresného súdu (OS) Bratislava I už naštudoval spis a v najbližšom období by mal rozhodnúť o ďalšom procesnom postupe. Uviedol to hovorca Krajského súdu v Bratislave Pavol Adamčiak. "V rámci časových a služobných povinností som sa v priebehu januára 2018 snažil ukončiť oboznamovanie sa s obsahom obžaloby a so spisovým materiálom, čo sa mi podarilo ešte pred nástupom na riadne a dlhodobo plánovanú dovolenku. Po jej ukončení a nástupe do práce rozhodnem o ďalšom procesnom postupe vo veci v zmysle ustanovení Trestného poriadku," sprostredkoval odpoveď zákonného sudcu Adamčiak. Krajská prokuratúra v Bratislave v prípade tvrdení Igora Matoviča o údajnom účte premiéra Roberta Fica v daňovom raji v Belize podala obžalobu dňa 14. septembra 2017. S informáciou o Ficovi vyrukoval Igor Matovič v polovici augusta 2015 najprv na sociálnej sieti, potom aj na tlačovej besede. Mal pritom vychádzať z anonymných informácií, ktoré si našiel v poštovej schránke. Podľa anonymu si mal Fico s manželkou ešte v roku 2008 založiť schránkovú firmu v Belize. Na dvoch účtoch tejto firmy malo byť podľa Igora Matoviča 674 miliónov dolárov. Premiér Fico označil tieto vyhlásenia za hlúposti.


Prezident Srí Lanky plánuje opäť zaviesť trest smrti

Rozhodol sa tak v súvislosti s narastajúcou drogovou kriminalitou.

KOLOMBO. Srílanský prezident prisľúbil ukončenie 43-ročného moratória týkajúceho sa trestu smrti. Hlava krajiny takisto uviedla, že popravia odsúdených drogových pašerákov, a to v súvislosti s narastajúcou drogovou kriminalitou. Vláda na svojej webstránke informovala, že Maithrípála Siriséna plánuje čoskoro nariadiť popravy. Zatiaľ však nie je známe, ako ich vykonajú. Srí Lanka naposledy popravila väzňa v roku 1976. V tom čase odsúdených popravovali obesením. Siriséna sa rozhodol pre tento krok po januárovej návšteve Filipín, kde tamojší prezident Rodrigo Duterte po nástupe do úradu v roku 2016 nariadil rozsiahlu akciu proti pašerákom drog, počas ktorej už zomreli tisíce podozrivých. Siriséna vyhlásil, že z Duterteho by si mal zobrať príklad celý svet. Ľudskoprávne skupiny však razie a zabíjanie kritizujú. Na Srí Lanke čelí trestu smrti 1299 väzňov, z toho 48 usvedčili za drogové zločiny. Osemnásť z nich sa nachádza v cele smrti a zvyšných 30 čaká na súdne konania, počas ktorých rozhodnú o ich odvolaniach. Analytička Giada Girelli z neziskovej organizácie Harm Reduction International namieta, že neexistujú žiadne dôkazy o tom, že vykonávanie popráv na Srí Lanke bude slúžiť ako "efektívny odstrašujúci prostriedok proti užívaniu drog alebo proti obchodovaniu s drogami".


Mal byť Ramsayho asistentom. Bystrica nepustí Országha na ZOH

BANSKÁ BYSTRICA. Vedenie úradujúceho slovenského hokejového šampióna HC ’05 iClinic Banská Bystrica sa rozhodlo neuvoľniť trénera Vladimíra Országha pred potreby slovenskej reprezentácie na februárové ZOH 2018 do kórejského Pjongčangu. Ako informuje facebook denníka Šport, klubu spod Urpína sa nepodarilo nájsť náhradu za svojho kouča. Ten mal od A-tímu odísť na tri týždne. Rozhodnutie prišlo v deň, keď kluby Tipsport ligy neschválili prerušenie najvyššej domácej súťaže počas olympijského turnaja. "Na jednej strane je to sklamanie, na druhej strane chápem, že klub robí všetko preto, aby bol vydarený záver sezóny. Som s tým zmierený," cituje denník Šport Országhovo vyjadrenie pre TV Markíza. V 25-člennej nominácii do Pjongčangu figuruje desať tipsportligistov - traja z Banskej Bystrice, po dvaja z Nitry, Košíc, Trenčína a jeden z Liptovského Mikuláša. hráčov z Tipsport ligy je nominovaných na ZOH 2018 v Pjongčangu. Vladimír Országh mal byť na ZOH v Pjongčangu asistent Craiga Ramsayho spolu s Jánom Lašákom, tak to v stredu prezentoval generálny manažér výberu SR Miroslav Šatan. "Pokiaľ ide o neuvoľnenie trénera Vladimíra Országha pre potreby reprezentácie, stále prebiehajú rokovania na túto tému a pevne veríme, že zodpovedný prístup klubov k reprezentácii krajiny na najvyššom športovom podujatí, akým olympijské hry sú, je v záujme celého hokejového hnutia," znie piatkové stanovisko vedenia SZĽH. Zraz slovenskej reprezentácie pred olympijským turnajom je naplánovaný na 5. februára, Slováci pod piatimi kruhmi odohrajú zápasy v základnej A-skupine 14. februára proti Olympijským športovcom z Ruska (OAR), o dva dni neskôr budú ich súpermi Američanom a v sobotu 17. februára nastúpia proti Slovincom. Nasledovať budú vyraďovacie súboje s vyvrcholením v podobe zápasu o zlato v nedeľu 25. februára.


Materská škola Mamy Margity dostane od Ružinova dotáciu

Nová škôlka potrebuje 45.000 euro na preklenovacie obdobie.

BRATISLAVA. Materská škola Mamy Margity, ktorá je súčasťou rozšíreného Saleziánskeho diela v bratislavskej Trnávke, dostane dotáciu takmer 45.000 eur. Tá bude použitá na mzdy učiteliek, prevádzkové náklady, vybavenie škôlky a osadenie hracích prvkov na ihrisku. Rozhodli o tom ružinovskí poslanci na poslednom rokovaní miestneho zastupiteľstva. Materská škola Mamy Margity funguje od septembra tohto roka. V aktuálnom školskom roku do nej nastúpilo 55 detí, z toho 49 z mestskej časti Ružinov. "Materská škola je zaradená do siete škôl a školských zariadení SR, no súčasťou rozpočtu ministerstva školstva na predškolskú výchovu bude od decembra 2017. Z tohto dôvodu žiadal zriaďovateľ, Saleziáni don Bosca - Slovenská provincia, dotáciu na preklenutie obdobia od septembra do decembra," informoval TASR Stanislav Šenc z ružinovského miestneho úradu. Saleziánske dielo na Trnávke bolo založené v roku 1934. Tento rok sa rozšírilo, a tak k farnosti, oratóriu (mládežnícke stredisko) a futbalovému klubu SDM Domino pribudlo Rodinné centrum (RC) Mamy Margity. To pozostáva z materskej školy, materského centra, poradenského centra pre rodiny Family Garden a medicentra s viacerými špecializovanými lekármi. RC je pomenované po Margite Occhienovej (1788-1856), matke Dona Bosca, zakladateľa saleziánov.


Polícia zatkla šéfku firmy, ktorá vlastní obchodné centrum v Kemerove

Bogdanovová je generálnou riaditeľkou firmy Kemerovský cukrovinkový kombinát, vlastniacej obchodno-zábavné centrum Zimná višňa.

KEMEROVO. Ruská polícia zadržala v piatok riaditeľku firmy, ktorá vlastní obchodné centrum v meste Kemerovo, kde pri požiari minulý víkend zahynulo 64 ľudí, prevažne detí. Informovali o tom agentúry Reuters a TASS. Vyšetrovací výbor Ruskej federácie (Sledkom) vo vyhlásení uviedol, že Julija Bogdanovová vedela o nedostatkoch systému protipožiarnej ochrany v nákupnom centre, neprijala však žiadne opatrenia na ich odstránenie. Bogdanovová je generálnou riaditeľkou firmy Kemerovský cukrovinkový kombinát, vlastniacej obchodno-zábavné centrum Zimná višňa v sibírskom Kemerove. Požiar v tomto objekte vypukol 25. marca na najvyššom poschodí, kde sa nachádzali kinosály. Keďže bola nedeľa, kiná boli plné ľudí, najmä detí vo veku 10-13 rokov. Vyšetrovanie dosiaľ ukázalo, že v obchodnom centre posledný týždeň nefungovala automatická požiarna signalizácia. Zamestnanec bezpečnostnej služby po vypuknutí požiaru nezapol výstražný systém, ktorý by návštevníkov upozornil na bezprostredné nebezpečenstvo a nutnosť evakuácie. Zablokované boli aj únikové východy.


Kauza platinových sít sa vracia na prvostupňový súd

BRATISLAVA. Kauza platinových sít, kde figurujú traja obžalovaní, a to bývalý vedúci úradník štátnych rezerv Ján K., vedúci služobného úradu rezerv Juraj L. a znalec Ondrej B., doteraz stále nie je uzavretá, a to ani na prvostupňovom súde - Okresnom súde Bratislava I. Pritom bývalý zákonný sudca Stanislav Dutko koncom januára minulého roku vec Jána K. vylúčil na samostatné konanie. Zároveň však vtedy odsúdil znalca Ondreja B. na trest odňatia slobody v dĺžke trvania desať rokov. Obžalovaného Juraja L., naopak, spod obžaloby oslobodil. "Dňa 1. februára tohto roku zákonný sudca JUDr. Stanislav Dutko prerušil výkon funkcie sudcu z dôvodu odchodu do dôchodku. Preto boli obe uvedené trestné veci pridelené novým zákonným sudcom, a to prostredníctvom elektronickej podateľne dňa 21. marca," odpovedal v stredu hovorca Krajského súdu v Bratislave Pavol Adamčiak. Noví zákonní sudcovia sa oboznamujú so spisom a študujú uvedené trestné veci. Podľa slov Adamčiaka zase vo veci, týkajúcej sa obžalovaných Ondreja B. a Jána L. , ktorá bola naposledy vrátená prípisom Krajského súdu v Bratislave 18. februára tohto roku, nový zákonný sudca po Dutkovi odstráni zistené nedostatky a vytknuté pochybenia pri vyhotovovaní rozhodnutia. Následne vec predloží odvolaciemu Krajského súdu v Bratislave na rozhodnutie o odvolaní. Krajský súd však už raz, a to 31. augusta minulého roku, prípisom vrátil prípad dvoch neprávoplatne odsúdených naspäť sudcovi Dutkovi ako predčasne predloženú. V prípade možného podhodnoteného predaja tzv. platinových sít Správou štátnych hmotných rezerv SR prokurátor obžaloval bývalých nominantov SDKÚ v SŠHR - spomínaného Jána K., Juraja L. a znalca Ondreja B. Trojica mužov čelila obžalobe z obzvlášť závažného zločinu porušovania povinnosti pri správe cudzieho majetku spolupáchateľstvom, v prípade znalca aj z prečinu nepravdivého znaleckého posudku, tlmočníckeho úkonu a prekladateľského úkonu. Okresný súd BA I v januári minulého roku odsúdil len znalca Ondreja B. na trest odňatia slobody v dĺžke trvania desať rokov. Zároveň mu uložil ochranný dohľad vo výmere jedného roka. Obžalovaného Juraja L., naopak, spod obžaloby oslobodil. O poslednom z trojice obžalovaných, Jánovi K., súd vtedy nerozhodoval, pretože jeho prípad vylúčil na samostatné konanie z dôvodu jeho dlhodobej práceneschopnosti. Rozsudok nebol právoplatný. Odvolal sa ako prokurátor krajskej prokuratúry, tak aj obžalovaný Ondrej B. a jeho právny zástupca. Znalec mal oceniť sitá na sumu 81.720 eur, pričom ich reálna trhová hodnota bola približne 2,8 milióna eur. Štát tak pri predaji platinových sít mal prísť zhruba o 2,2 milióna eur. Podľa názoru súdu boli za predaj podhodnotenej platiny zodpovední aj ďalší ľudia, ktorí obvinení neboli.


Útočník z Texasu v minulosti ušiel zo zariadenia pre duševne chorých

Devin Patrick Kelley v kostole v Texase zabil 26 ľudí.

SUTHERLAND SPRINGS. Útočník, ktorý v kostole v Texase zabil 26 ľudí, ušiel v roku 2012 zo zariadenia na liečbu duševných chorôb v Novom Mexiku. Zo správy polície z El Pasa v Texase vyplýva, že Devin Patrick Kelley slúžil na Hollomanovej leteckej základni, keď ho prichytili, ako chce do komplexu prepašovať strelné zbrane. Kelley, ktorý mal v tom čase 21 rokov, sa tiež vyhrážal smrťou nadriadeným, uviedla televízna stanica KPRC s odvolaním sa na policajnú správu. Kelley je v nej opísaný ako osoba predstavujúca nebezpečenstvo pre seba aj svoje okolie. Po týchto incidentoch ho poslali do zariadenia pre duševne chorých v meste Santa Teresa v Novom Mexiku. Kelley odtiaľ v júni 2012 nakrátko ušiel, polícia ho však zadržala na autobusovej zastávke na okraji El Pasa. Z amerického letectva ho definitívne prepustili v roku 2014 pre útok na exmanželku a jej syna.


Iračana odsúdili v Nemecku za znásilnenie dvoch študentiek na 11 rokov

BOCHUM. Žiadateľa o azyl z Iraku (32) poslal v utorok súd v nemeckom meste Bochum na 11 rokov do väzenia, a to za vlaňajšie brutálne znásilnenie dvoch čínskych študentiek Porúrskej univerzity v spomínanom meste vo veku 22 a 28 rokov. Súdna znalkyňa pred vynesením rozsudku v súdnej sieni potvrdila, že Iračan je plne zodpovedný za svoje činy, informovalo internetové vydanie denníka Bild. Muž obžalovaný zo znásilnení s k týmto činom prekvapujúco priznal iba 10. mája. Jeho plné priznanie tlmočil v súdnej sieni vtedy jeho právny zástupca Egbert Schenkel. K obsahu žaloby, ktorá Iračana vinila popri znásilnení aj z trestných činov obmedzovania osobnej slobody a nebezpečného ublíženia na zdraví, sa obžalovaný dovtedy odmietal vyjadriť. Priznanie nasledovalo až po tom, čo ho ako páchateľa identifikovala priamo v súdnej sieni jedna zo študentiek. Po oboch znásilneniach našli kriminalisti stopy DNA a po páchateľovi pátrali aj za pomoci identikitu a fotografie, na ktorej ho zachytil priateľ druhej z obetí, keď sa Iračan vrátil na miesto činu. Podozrivého zadržali napokon 5. decembra 2016 v jednej z bochumských ubytovní pre utečencov, kde žil s manželkou a deťmi.


Rusko: Humanitárna pomoc USA pre Venezuelu je "zámienkou pre vojenskú akciu"

Rusko je kľúčovým podporovateľom Madurovej vlády.

MOSKVA. Rusko obvinilo v piatok Spojené štáty, že dodávky humanitárnej pomoci pre Venezuelu využívajú ako zámienku pre vykonanie vojenskej akcie voči vláde prezidenta Nicolása Madura. Informovala o tom agentúra AFP. "Nebezpečná provokácia, podnecovaná a vedená Washingtonom, je naplánovaná na 23. februára," uviedla hovorkyňa ruského ministerstva zahraničných vecí Marija Zacharovová s odkazom na snahu venezuelského opozičného lídra Juana Guaidóa o vyzdvihnutie americkej pomoci uskladnenej na hraniciach s Kolumbiou. Podľa Zacharovovej má Guaidóovo úsilie previezť pomoc cez hranice slúžiť na vyprovokovanie stretov ako "vhodnej zámienky pre vykonanie vojenskej akcie". Hovorkyňa dodala, že USA presunuli špeciálne sily a vojenské vybavenie "bližšie k venezuelskému územiu" a zvažujú rozsiahly predaj zbraní s cieľom vyzbrojiť opozíciu. Rusko je kľúčovým podporovateľom Madurovej vlády a opakovane obviňuje Washington, že sa snaží o prevrat vo Venezuele. Guaidó, ktorého za dočasného prezidenta Venezuely uznalo okolo 50 krajín, stanovil sobotu 23. februára ako termín na prepravu humanitárnej pomoci. Nie je však jasné, ako sa dostane cez hranice strážené jednotkami, ktoré sú verné Madurovi. Ten uzavrel hranicu s Brazíliou a posilnil bezpečnosť na hranici s Kolumbiou.


Pozorovatelia prirovnávajú Čaputovú k Macronovi

Podobný príbeh sa objavil počas poslednej prezidentskej kampane vo Francúzsku.

BRATISLAVA. Po sčítaní takmer všetkých hlasov v druhom kole prezidentských volieb na Slovensku sa ukázalo, že hlasná kritička vlády a protikorupčná aktivistka Zuzana Čaputová sa stane prvou slovenskou prezidentkou, píše agentúra AFP vo svojom komentári k výsledku prezidentských volieb na Slovensku. Pozorovatelia podľa agentúry prirovnávajú Čaputovú k francúzskemu prezidentovi Emmanuelovi Macronovi - outsiderovi, ktorý sa dostal k moci vďaka svojmu reformnému programu. "Podobný príbeh sa objavil počas poslednej prezidentskej kampane vo Francúzsku, kde zvíťazil predstaviteľ nového politického trendu a nové politické hnutie," povedala analytička Aneta Világi pre AFP. AFP cituje aj analytika Juraja Marušiaka, ktorý varoval, že oba tieto programy boli formulované v neurčitých kontúrach, takže môžu priniesť veľké sklamanie. "Rovnako ako Macron, Čaputová je symbolom veľmi hmlisto definovanej nádeje," povedal. Agentúra však pripomína, že Čaputová jej ešte počas volebnej kampane povedala, že chce iniciovať systémové zmeny, ktoré by zbavili prokurátorov a políciu politických vplyvov.


Termín rokovania výboru o kandidatúre Fica na súd stále neurčili

BRATISLAVA. Národná rada má budúci týždeň voliť kandidátov na ústavných sudcov. Otázka kandidatúry predsedu Smeru-SD Roberta Fica stále nie je uzavretá. Šéf parlamentu a SNS Andrej Danko chce, aby ústavnoprávny výbor (ÚPV) prijal jednoznačné stanovisko k Ficovi, tak ako pri ostatných 39 kandidátoch. Termín zasadnutia výboru stále nie je známy. "Predpokladám, že výbor bude budúci týždeň. Rád by som zabezpečil na rokovaní účasť všetkých členov výboru," povedal pre TASR predseda výboru Robert Madej (Smer-SD). Diskusia k voľbe sa má v pléne začať 6. februára. Výbor už má plný počet členov. Petra Kresáka (Most-Híd), ktorý kandiduje za ústavného sudcu a z výboru odišiel, lebo sa nechce zúčastňovať rozhodovania okolo voľby kandidátov, nahradila Irén Sárközy (Most-Híd). Kresák sa rozhodol odísť po tom, čo ho Danko žiadal, aby sa na rokovaní výboru ako člen zúčastňoval. Kresákova neúčasť vo výbore spôsobila rovnosť hlasov koalície a opozície, čo viedlo k neprijatiu uznesenie k Ficovej kandidatúre. Pri Ficovi je otázna dĺžka jeho praxe. Opozícia tvrdí, že nespĺňa podmienku 15-ročnej praxe v právnickom povolaní. Fico dodal výboru ďalšie doklady, ktoré ju majú potvrdzovať. Opozícia prax naďalej spochybňuje. Madej s kritikou nesúhlasí. "Robert Fico vyučoval na katedre politológie predmet ústavné a medzinárodné garancie ochrany ľudských práv. Som presvedčený, že keďže ide o právnický predmet, tak je pri ňom nevyhnutné právnické vzdelanie," reagoval Madej. Pripomenul, že výbor pri jednom z kandidátov riešil podobnú otázku. "Ten pôsobil na fakulte verejnej správy, ale vyučoval právnický predmet. Výbor mu to bez debaty uznal," zdôraznil šéf výboru. Úlohou poslancov je zvoliť 18 kandidátov, z ktorých si prezident Andrej Kiska vyberie deväť nových ústavných sudcov. Tým doterajším sa funkčné obdobie končí v polovici februára.


Gajanová napokon medailu nezískala, rozhodcovia uznali protest Írov

Gabriela Gajanová skončila v behu na 800 metrov na ME do 23 rokov na štvrtom mieste.

800 m ženy:  BRATISLAVA. Slovenská atlétka Gabriela Gajanová nakoniec nezískala v behu na 800 metrov na majstrovstvách Európy do 23 rokov bronzovú medailu. Na šampionáte vo švédskom meste Gävle finišovala v sobotňajšom finále na štvrtej pozícii, ktorá jej aj definitívne patrí. Odvolacia jury totiž prijala protest Írska a zrušila diskvalifikáciu pôvodne tretej Nadie Powerovej. Zvíťazila Britka Jemma Reekieová, striebro si vybojovala jej krajanka Ellie Bakerová. Ako informoval Slovenský atletický zväz na svojom oficiálnom facebookovom profile, írska výprava uspela s protestom proti diskvalifikácii podľa pravidla IAAF 162.2 - obstructing another athlete (prekážanie inému športovcovi). Iba 19-ročná zverenkyňa Pavla Slouku v AK ZŤS Martin vyhrala svoj štvrtkový rozbeh a júnovým výkonom 2:00,58 minúty vedie európske tabuľky v tejto vekovej kategórii. Finále začala v šiestej dráhe a po zbehnutí sa držala v popredí. V cieľovej rovinke nedokázala finišovať na medailovej priečke. Na tretie miesto ju diskvalifikácia írskej súperky posunula len dočasne. Za Powerovou zaostala o desatinu sekundy (2:06,68 - 2:06,78). Gajanová tak nepridala ďalší úspech k bronzom z ME 2016 do 18 rokov a juniorských ME 2017. Myslela som si, že sa bude bežať rýchlejšie. Súperky zvolili inú taktiku, žiaľ, nevyšlo mi to. "Od začiatku som sa snažila držať vpredu, ale v závere mi došli sily a už som nemala ísť z čoho. Dohodli sme sa, že sa nemôžem motať na konci, myslela som si, že sa bude bežať rýchlejšie. Súperky zvolili inú taktiku, žiaľ, nevyšlo mi to," povedala Gajanová pre SAZ. "Samozrejme, že som sklamaná, ale to je šport. Prekvapili ma, nikdy sa nedá predvídať, ako sa bude bežať. Musím sa z toho poučiť a vziať si to do ďalších pretekov." Už istá účastníčka jesenného svetového šampionátu v katarskej Dauhe sa nedávno premiérovo predstavila aj v prestížnej Diamantovej lige.


Cirkvi chcú predstaviť vlastný návrh financovania

Predstavitelia kresťanských cirkví a židovskej náboženskej obce sa pravidelne stretávajú, aby diskutovali na rozličné témy.

BRATISLAVA. Najvyšší predstavitelia kresťanských cirkví a židovskej náboženskej obce chcú reagovať na závery expertnej komisie ministerstva kultúry, ktorá sa zaoberala zmenou financovania cirkví a plánujú ponúknuť ministerstvu vlastný návrh. „V tejto chvíli by však ešte bolo predčasné hovoriť o podrobnostiach,“ povedal pre agentúru SITA hovorca Konferencie biskupov Slovenska Marin Kramara s tým, že v posledných rokoch sa najvyšší predstavitelia kresťanských cirkví a židovskej náboženskej obce pravidelne stretávajú dvakrát ročne, aby diskutovali na rozličné témy. Financovanie cirkví je jednou z tém.Agentúra SITA v piatok priniesla informáciu, že zotrvanie štátu v ďalšom finančnom podporovaní cirkví je podľa Evanjelickej cirkvi augsburského vyznania (ECAV) na Slovensku reakciou na neukončené reštitúcie cirkevného majetku. Podľa cirkvi je aj určitou kompenzáciou spôsobených materiálnych aj duchovných škôd, ale aj ocenením pozitívneho vplyvu cirkvi v spoločnosti a v širšom kontexte aj civilizačno-kultúrnou odpoveďou Európy na výzvy dneška. S takýmto stanoviskom oboznámil ministra kultúry Mareka Maďariča generálny biskup cirkvi Miloš Klátik. „Ku kresťanským koreňom by sme sa mali nielen proklamatívne hlásiť, ale túto proklamáciu aj prakticky napĺňať v praxi,“ uvádza sa v informácii ECAV k stretnutiu.Generálny biskup zároveň oboznámil ministra s memorandom najvyšších predstaviteľov kresťanských cirkví a náboženských spoločnosti, ktoré k otázke financovania cirkví a náboženských spoločnosti prijali na svojom zasadnutí 24. októbra 2016. V memorande sa cirkvi dohodli, že nový zákon je nutný. Zároveň sa zhodli, že pravdepodobne predložia vlastný návrh financovania cirkví, o čo ich požiadala expertná komisia zriadená na ministerstve kultúry.Financovanie cirkví a náboženských spoločností - najmä platov a poistného duchovných, ale aj prevádzky ústredí cirkví a náboženských spoločností a charitných domov (domovy dôchodcov pre kňazov) vyplývajú ministerstvu kultúry zo zákona o hospodárskom zabezpečení cirkví a náboženských spoločností štátom.


Hádka medzi kamionistami na parkovisku v Írsku sa skončila smrťou Slováka

Jeho kolegovia pri hádke zaútočili železnou tyčou.

DUBLIN. Na parkovisku pri čerpacej stanici na okraji írskeho mesta Fermoy našli v noci na stredu mŕtveho vodiča kamiónu, ktorého niektoré médiá identifikovali ako 40-ročného Slováka. Ten údajne zahynul, keď na neho kolegovia pri hádke zaútočili železnou tyčou. Írska verejnoprávna stanica RTÉ vo štvrtok uviedla, že obeťou incidentu je slovenský občan, ktorý však už niekoľko rokov žil v meste Fermoy so svojou manželkou a dvoma dcérami. Ďalšieho napadnutého muža vo veku 30-40 rokov podľa tejto správy previezli so zraneniami do nemocnice v meste Cork, jeho život však nie je ohrozený. Viaceré írske elektronické médiá informovali, že usmrtený i zranený muž pochádzali z Poľska. Polícia po incidente na parkovisku, ktoré sa nachádza na ceste medzi Corkom a Dublinom, zatkla dvoch iných kamionistov, podľa správy servera thejournal.ie však neskôr oboch prepustila na slobodu bez toho, aby voči nim vzniesla obvinenia. Internetové vydanie denníka The Irish Sun uviedlo, že hádka medzi vodičmi kamiónov vypukla v utorok neskoro večer a podľa nemenovaných zdrojov mohla súvisieť s predajom nezákonne dovezených cigariet. Vyústila do útoku železnou tyčou, pri ktorom jeden z mužov utrpel smrteľné poranenia hlavy. Jeho telo našli pracovníci priľahlej servisnej stanice po tom, ako sa viacerí kamionisti z parkoviska sťažovali, že pre krik nemôžu spať. Polícia sa snaží nočný incident objasniť aj pomocou záberov z bezpečnostnej kamery.


Američania si myslia, že Trump priveľa tweetuje, podľa nich ohrozuje krajinu

WASHINGTON. Američania si myslia, že prezident Donald Trump zverejňuje príspevky na sociálnej sieti Twitter príliš často. Tento jeho zvyk vnímajú negatívne a domnievajú sa, že takýto spôsob komunikácie ohrozuje bezpečnosť USA. Vyplýva to z prieskumu verejnej mienky amerického magazínu Politico a spoločnosti Morning Consult. "Voliči majú pre prezidenta Donalda Trumpa jasný odkaz: Prestaň tweetovať," napísal Politico. Až 69 percent opýtaných uviedlo, že prezident zverejňuje príspevky na sociálnej sieti Twitter pričasto a 59 percent považuje používanie sociálnej siete prezidentom za negatívnu vec. Prieskum bol uskutočnený medzi registrovanými americkými voličmi. To, že šéf Bieleho domu to so zverejňovaním svojich názorov na Twitteri preháňa, si myslia aj voliči Republikánskej strany: 53 percent z nich sa v prieskume vyjadrilo, že Trump tweetuje priveľa. "Dokonca aj Trumpova vlastná základňa chce, aby používanie Twitteru obmedzil," napísal Politico. Celkovo si len 23 percent voličov myslí, že Trump si zverejňovaním príspevkov na sociálnej sieti pomáha a že je to dobrá vec. "Opýtaní vidia v Trumpovi na Twitteri riziko - reálne aj politické," uviedol magazín. Päťdesiatjeden percent oslovených voličov povedalo, že používanie sociálnej siete prezidentom škodí národnej bezpečnosti, 53 percent respondentov si myslí, že to škodí postaveniu krajiny vo svete, a podľa 57 percent to škodí jemu samotnému ako prezidentovi. "Už aj predošlé prieskumy naznačili, že Američania vnímajú Trumpovu prítomnosť na sociálnych sieťach nepriaznivo, prezident však v utorok obhajoval svoje používanie tejto platformy," pripomenul Politico. Donald Trump tento týždeň na svojom účte napísal: "Falošné mainsteamové médiá pracujú tvrdo na tom, aby ma prinútili nepoužívať sociálne siete. Nenávidia to, že môžem takto zverejňovať úprimné a nefiltrované posolstvá". Viaceré americké médiá a politickí analytici opakovane kritizujú Trumpa za používanie súkromného účtu na Twitteri. Hovoria nielen o tom, že ho používa pričasto, ale negatívne hodnotia aj jeho štýl vyjadrovania, slovník, gramatiku, neskoré nočné či skoré ranné hodiny, v ktorých príspevky zverejňuje, ale aj to, že Twitter uprednostňuje pred oficiálnymi tlačovými konferenciami a vyhláseniami.


Prokuratúra definitívne rozhodla o Weissovi. Skutok sa nestal

Generálna prokuratúra potvrdila rozhodnutie Okresnej prokuratúry Bratislava I, ktorá začiatkom apríla skonštatovala, že Weiss auto nešoféroval.

BRATISLAVA. Slovenský futbalový reprezentant Vladimír Weiss mladší definitívne nedostane žiadny trest za incident zo začiatku októbra minulého roka. Policajti vtedy zastavili jeho luxusný mercedes, v ktorom sa viezlo celkovo desať ľudí. Neskôr Weissa obvinili z toho, že šoféroval pod vplyvom návykovej látky. Okresná prokuratúra však trestné stíhanie zastavila s tým, že sa nepodarilo preukázať, že futbalista naozaj auto šoféroval. Generálna prokuratúra si po tomto rozhodnutí vyžiadala celý vyšetrovací spis na preskúmanie. Napokon konštatovala, že postup okresného prokurátora bol v poriadku. Fakt, že Weiss nešoféroval, potvrdila výpoveď priameho svedka, ktorý nebol členom posádky. Ten povedal, že vodičom bol Dávid B., ktorý v celej veci taktiež vystupuje ako svedok. „Vo vzťahu k Dávidovi B. ako vodičovi motorového vozidla policajti nevykonali po zastavení vozidla žiadne úkony služobnej činnosti ani úkony trestného konania, a to napriek tomu, že od začiatku zásahu Vladimír W. tvrdil, že nebol vodičom vozidla,“ povedala hovorkyňa Generálnej prokuratúry Andrea Predajňová. Najvážnejšie pochybenie vidí Generálna prokuratúra v tom, že policajti na mieste nezisťovali všetky okolnosti a nezaistili všetky stopy, ktoré boli potrebné. Zasahujúcim policajtom vyčíta napríklad to, že nezaistili odtlačky prstov, biologické ani pachové stopy. Na to bolo potrebné privolať ďalšie jednotky, pretože zasahujúci policajti ani nemali dostatočné kapacity na to, aby všetky potrebné úkony urobili. Chybou bolo podľa Generálnej prokuratúry aj to, že potom, ako Weiss povedal, že nešoféroval, policajti nezisťovali, kto mohol byť skutočne vodičom. Aj preto dali policajti fúkať len Weissovi, ktorý to odmietol. V súčasnosti preto nie je možné preukázať trestný čin, keďže oficiálnou verziou je, že Weiss auto nešoféroval. Generálna prokuratúra preto na tieto nedostatky upozornila služobne nadriadených policajtov. Generálna prokuratúra však posunie celý incident späť polícii aspoň na priestupkové konanie. Po vyhodnotení spôsobu jazdy totiž môžu Weissa potrestať za spáchanie priestupku proti bezpečnosti a plynulosti cestnej premávky. Technické normy jeho auta totiž neumožňujú, aby sa v ňom viezlo až desať ľudí. Weiss bol pritom pôvodne obvinený z trestného činu ohrozenia pod vplyvom návykovej látky. Po tom, ako jeho auto zastavili policajti, sa odmietol podrobiť dychovej skúške. To znamená, že sa naňho pozeralo, akoby mal v krvi jedno promile alkoholu. Vzhľadom na to, že prvé informácie hovorili o tom, že Weiss auto šoféroval, prípadom sa začala zaoberať Okresná prokuratúra Bratislava I. Tá však stíhanie zastavila s odôvodnením, že skutok, pre ktorý túto vec riešila, sa nestal. „Samozrejme, že človek môže vysloviť spokojnosť, že na Slovensku fungujú mechanizmy právneho štátu a keď nie je dokázané, že sa nejaký skutok stal, tak v podstate, keď sa metaforicky povie, tak sa naplnila spravodlivosť. Meno môjho klienta je očistené,“ komentoval toto rozhodnutie pre TASR Weissov obhajca Juraj Kuráň. Kuráň tvrdil, že obvinenie bolo založené len na výpovedi jedného svedka, a to policajta. Vyšetrovateľ vraj ignoroval výpovede ďalších troch svedkov, ktorí sa v aute viezli. Po tom, ako si celú vec na stôl vyžiadal generálny prokurátor, sa na verejnosti objavili aj kamerové záznamy celej udalosti. Kým zábery z policajného vozidla ukazovali, že Weiss pravdepodobne šoféroval, futbalový reprezentant zverejnil svoje video, ktoré hovorilo o opaku. Z obrázkov zvnútra vozidla totiž vyplýva, že Weiss síce sedel na sedadle vodiča, no auto šoféroval niekto iný. Za vodiča auta je totiž považovaný len človek, ktorý priamo ovláda volant, plynový pedál, spojku a prípadne riadiacu páku. Policajnému vyšetrovateľovi sa nepodarilo preukázať, že by Weiss vozidlo skutočne ovládal.


DOBRÉ RÁNODobré ráno: Ficovi sa to vymklo spod kontroly, ešte to nezažil

Ako sa bude na Slovensku vyvíjať politická situácia.

Robert Fico zažíva situáciu, v ktorej sa vo svojej kariére ešte neocitol: Marek Maďarič totiž nanovo rozdal karty a svojou demisiou ukázal, čo treba robiť. V tomto okamihu už je legitímne pýtať sa, či má táto vláda vôbec. Lebo v nej už nemajú miesto nielen Kaliňák, ale ani Robert Fico. Tomáš Prokopčák sa o vláde a jej prípadnom konci, o Marekovi Maďaričovi a jeho demisii a o vývoje na Slovensku po vražde novinára Jána Kuciaka rozpráva so šéfredaktorkou denníka SME Beatou Balogovou. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Talianska mafia na Slovensku má nepriame väzby aj na prokuratúru, ktorá sa zaoberá práve jej prípadmi. Michalovský podnikateľ talianskeho pôvodu Antonino Vadala podnikal so synom okresného prokurátora v Trebišove. Pôsobili spolu vo firmách, ktoré mali byť zapletené do machinácií s DPH. Okresná prokuratúra Trebišov pritom dozoruje viaceré prípady, v ktorých vystupujú Vadalovci. Antonino Vadala má podľa verejne dostupných informácií blízko nielen k ľuďom z talianskej mafie ´Ndrangheta, ale aj k špičkám strany Smer. Pred parlamentnými voľbami v roku 2016 na facebooku verejne písal v statuse o tom, že treba voliť ľudí zo Smeru – menovite Stanislava Kubánka, či Petra Chudíka. Podnikateľ Jozef Majský sa po viac ako tridsiaty raz vyhol súdu. Tentoraz na ňom už mohol padnúť verdikt, pri ktorom mu hrozí dlhoročné väzenie. Majský je údajne chorý a berie antibiotiká. Zároveň požiadal o zrušenie pojednávania, súd rozhodovanie posunul o mesiac, na koniec marca. Bratislava bola šiestym najvýkonnejším regiónom Európskej únie. Hrubý domáci produkt na obyvateľa v regióne Bratislavy bol v roku 2016 na úrovni 184 percent priemeru Európskej únie. Podľa Eurostatu boli ďalšie slovenské regióny podľa pod priemerom Únie. Služba Google Pay pomaly prichádza na Slovensko. Jej nová testovacia podoba začala včera fungovať na Slovensku ako v prvej krajine na svete. Podľa Googlu zavážil interný lobing v rámci firmy, aj to, že Slovensko je krajina, kde sú bezkontaktné platby veľmi rozšírené. Dostupné na službe Spotify Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


V centre Bratislavy vznikne Námestie Nežnej revolúcie

Pomenujú tak priestor pred Starou tržnicou.

BRATISLAVA. Mesto Bratislava bude mať od polovice novembra Námestie Nežnej revolúcie. Pomenujú tak časť Námestia SNP, konkrétne priestor pred Starou tržnicou v centre mesta. Stane sa tak v súvislosti s novembrovým 30. výročím Nežnej revolúcie, ktorej odkaz chce hlavné mesto udržať aj pre budúce generácie. Návrh schválili vo štvrtok bratislavskí mestskí poslanci. S iniciatívou premenovať časť Námestia SNP na Námestie Nežnej revolúcie prišiel v lete primátor Bratislavy Matúš Vallo. Argumentoval tým, že Nežná revolúcia, rovnako ako SNP, symbolizujú odpor verejnosti voči totalite a prejavenie vôle občanov po slobode. "Preto si myslíme, že tieto dve dejinné udalosti a dve námestia pomenované podľa nich majú mať dôstojné miesto vedľa seba," vysvetlil. Pripomenutie si 30. výročia Nežnej revolúcie by malo byť podľa primátora trvalé. Práve pomenovanie priestoru pred Starou tržnicou na Námestie Nežnej revolúcie považoval za najlepší kompromis spomedzi viacerých návrhov. Mesto totiž nové námestia nebuduje a premenovanie celého Námestia SNP či Námestia slobody podľa neho neprichádza z viacerých dôvodov do úvahy. "Priestor pred Starou tržnicou je momentálne súčasťou Námestia SNP, historicky to však bolo vždy samostatné námestie s vlastným názvom," zdôvodňovalo opakovane mesto s tým, že zmena adries sa bude týkať len malého počtu ľudí. So zámerom premenovať časť Námestia SNP sa stotožnili koncom septembra aj miestni poslanci Starého Mesta, ktorý návrh odsúhlasili. Nie všetci sú však s týmto krokom magistrátu stotožnení. Krátko po zverejnení návrhu sa proti iniciatíve postavil Slovenský zväz protifašistických bojovníkov, ktorý ju vníma ako samoúčelnú. Názvoslovné rozčleňovanie z urbanistického hľadiska jednotného priestranstva na viaceré námestia pokladá zväz za nesprávne a násilnícke, bez diskusie s odborníkmi i verejnosťou. Ďalší kritizovali, že priestor pred Starou tržnicou je podľa nich nedôstojné miesto hodné 4. cenovej skupiny, dehonestované stánkami a popíjajúcimi ľuďmi. Iní práve v takto "živom a chcenom" priestore vidia najlepší výsledok Nežnej revolúcie. Mesto dostalo k svojmu návrhu 89 pripomienok, väčšina sa týkala žiadosti, aby našlo iné miesto, ktorému by nieslo názov Námestie Nežnej revolúcie. Mesto pripomienky neakceptovalo. Mestská poslankyňa a bratislavská starostka Karlovej Vsi Dana Čahojová ako jediná z poslancov hlasovala proti návrhu. V diskusii uviedla, že nevidí logiku v tom, aby sa časť Námestia SNP premenovávala a aby to bolo práve miesto pred Starou tržnicou. "Neviem, či toto by sme chceli vo chvíli, keď vieme, ako sme s Nežnou revolúciou naložili a kam sme sa po 30 rokoch dopracovali," povedala s tým, že nevidí dôvod na oslavu niečo premenovať, ale skôr pietne mlčať a snažiť sa to zmeniť. Poslanec Ján Budaj, jedna z tvári Nežnej revolúcie, však nevidí dôvod na pietne mlčanie, aj keď je podľa neho veľa dôvodov kritizovať systém, ktorý sa "vykĺbil z kĺbov" a naložil s odkazom revolúcie úplne absurdne. Iniciatívu primátora však chápe. Podporu zámeru vyjadrilo aj viacero iných mestských poslancov. Poslankyňa Elena Pätoprstá vyhlásila, že odkazy SNP a Nežnej revolúcie sa takýmto spôsobom spoja.


Slovenským motoristom mierne zdraželo tankovanie benzínov aj nafty

Klesla cena LPG a nezmenila sa cena stlačeného plynu CNG.

BRATISLAVA. Motoristom na Slovensku v uplynulých dňoch mierne zdraželo tankovanie benzínov aj nafty. Naopak, klesla cena LPG a nezmenila sa cena stlačeného plynu CNG. Vyplýva to z najnovších údajov zverejnených Štatistickým úradom. V 39. týždni tohto roka v porovnaní s 38. týždňom sa zvýšili ceny natural 95 oktánového benzínu o 0,98 percenta na 1,33 eura za liter, cena natural 98 oktánového benzínu stúpla o jedno percento na 1,52 eura za liter a liter motorovej nafty zdražel o 1,97 percenta na 1,24 eura. Naopak, znížili sa ceny LPG o 0,18 percenta na 0,57 eura za liter. Ceny CNG zostali nezmenené na 1,198 eura za kilogram.


Štátna poisťovňa potrebuje aspoň 60 miliónov eur na vyrovnaný rozpočet

V poisťovni prijali aj opatrenia na zvýšenie efektivity.

BRATISLAVA. Na vyrovnané hospodárenie bude Všeobecná zdravotná poisťovňa (VšZP) potrebovať aspoň 60 miliónov eur. Na tlačovej konferencii to v utorok uviedla generálna riaditeľka štátnej zdravotnej poisťovne Ľubica Hlinková. Zdôraznila, že prijali také opatrenia na zvýšenie efektivity vo vlastných radoch, ktoré sa nedotknú pacienta. "Predikovali sme stratu vo výške mínus 60 miliónov eur. Preto aj veľmi intenzívne komunikujeme s Ministerstvom zdravotníctva SR, že napriek všetkým opatreniam, ktoré robíme, je nutné dofinancovanie, aby takáto strata nebola," komentovala. Celková výška dofinancovania rezortu zdravotníctva je však podľa jej slov otázkou najmä pre Ministerstvo financií SR, ktoré by malo prehodnotiť pri rozhodovaní nielen finančný, ale aj medicínsky aspekt. Šéfka štátnej zdravotnej poisťovne poukázala aj na spoluprácu s Implementačnou jednotkou Úradu vlády SR. "Máme za to, že poskytovanie zdravotnej starostlivosti je naša hlavná úloha, poistenci prijaté opatrenia nepocítia," povedala. Upozornila, že poisťovne sa dotknú aj exekučné amnestie, ktoré sú vo výške 220 miliónov eur. VšZP vedie 248.000 takýchto prípadov. Hlinkovú mrzí, že v médiách rezonujú len kauzy týkajúce sa VšZP a poskytovateľov zdravotnej starostlivosti, čo sa podľa jej slov môže tiež podpísať pod prepoisťovaciu kampaň úbytkom poistencov. "To, že vedieme rokovania, už toľko neodznieva," komentovala s tým, že VšZP sa podpísala pod početné úhrady liekov či lekárskych zákrokov a unikátnych operácií. V súčasnej dobe je podľa Hlinkovej VšZP ekonomicky zdatná. Verí, že dodatočné financie prídu vo výškach, aby zdravotný systém fungoval. Dofinancovanie podľa jej slov v súčasnosti má zmysel, požiadavky zdravotných poisťovní sú opodstatnené. Pripomenula, že zodpovednosť štátu nie je možné preniesť na plecia zdravotných poisťovní. Dodala, že VšZP bude maximálne efektívne spravovať prostriedky z verejných zdrojov. Ako uzavrela, verí, že situácia spred leta, kedy mala štátna zdravotná poisťovňa problémy s poskytovateľmi zdravotnej starostlivosti či s laboratóriom Medirex, sa už nebude opakovať, pretože doterajšie výsledky rokovaní sú pozitívne.


Nemci vyháňajú Afgancov. Piloti ich odmietajú deportovať

Afganistan je podľa ľudskoprávnych organizácií ešte nebezpečnejší ako v minulosti.

BERLÍN, BRATISLAVA. Pribúda ich, domov sa však vrátiť nechcú a čoraz viac Nemcov ich tam odmieta aj odviezť. Nemecká vláda začala tento rok masívne posielať do vlasti utečencov z Afganistanu, podľa ľudskoprávnych organizácií tým však porušuje vlastné pravidlá. Dva roky po tom, ako kancelárka Angela Merkelová začala presadzovať politiku otvorených dverí voči utečencom, začína byť najmä voči Afgancom čoraz prísnejšia. letov, ktorými chceli deportovať Afgancov, tento rok nemeckí piloti nevypravili. Väčšinu z imigrantov posiela domov letecky, narazila však na odpor. Nemeckí piloti tento rok odmietli vypraviť až 222 charterových letov, v ktorých sedeli afganskí žiadatelia o azyl. Väčšinu letov prevádzkovali súkromné spoločnosti Lufthansa a Eurowings. „O odmietnutí pasažierov v konečnom dôsledku rozhoduje pilot a závisí to od konkrétneho prípadu. Ak sa pilot obáva o bezpečnosť letu, je povinný cestujúceho odmietnuť,“ cituje portál Deutsche Welle hovorcu Lufthansy Michaela Lambertyho. Posádky však údajne často odmietajú odletieť len preto, že nesúhlasia s deportáciami. Nemecké úrady pritom zrýchľujú rozhodovanie o azylových žiadostiach, celkovo ich tento rok riešili viac ako celá zvyšná Európska únia dokopy. V roku 2017 podľa oficiálnych štatistík uznali 170-tisíc žiadostí o azyl, ďalších viac ako 200-tisíc však odmietli. iadna časť Afganistanu nie je bezpečná, ľudí vystavujú riziku mučenia, únosov, smrti a ďalším hrôzam. To, že nemecké azylové úrady odmietajú najmä Afgancov, však prekáža ľudskoprávnym organizáciám, podľa ktorých bezpečnostná situácia v krajine zďaleka nie je lepšia, ako bola pred dvoma rokmi. Amnesty International tvrdí, že deportácie Afgancov európskymi vládami ohrozujú priamo na živote až desaťtisíc jeho obyvateľov. „Žiadna časť Afganistanu nie je bezpečná, ľudí vystavujú riziku mučenia, únosov, smrti a ďalším hrôzam,“ tvrdí Amnesty. Podľa OSN bol v Afganistane v roku 2016 rekordný počet civilných obetí vojny medzi vládou a militantným hnutím Taliban.